url: =Thin Sung Ngaisutna In Pumpi Uk « Nikonghong\nHome » Thutatuam » Thin Sung Ngaisutna In Pumpi Uk\nThin Sung Ngaisutna In Pumpi Uk\nMihingte ih nuntakna hun tom mama a, ih thinsung khuangaisutna in ih pumpi uk hi. Mihing nuntak hun sia kum (70) kiim bek hi a, khansau a nga mihing khat atu in, patang hun [childhood] ngaknu tangval hun [adolescent] le khanghaam hun [adult] ci in hun thum kantan kul hi. Ih nuntak hun tomno sungah mihing theampo in, nopna daana, nuina le thitui luanna, zawnna hauna, thin uukna le nasakna, lungkim ngawlna [resentment] eenna, hazaatna le dungawkna [envy], khat le khat kingaimawkna thu tatuamte taw, kipeal thei ngawl thong hi. [Our lives were full of recentment and envy]. We hated others and they hated us (Titus 3:3). Ih thi tu sia, mikim phial in kiitakbel in kinei hi. Thu-um mi tatakte in leitung pumpi thina sia thupha ngana in na saangzaw hi. [Death is an exit from pain and sorrow; an entrance into a home. Death is a blessing for the faithful] ci uh hi.\nKhang haamte in khang moite khuangaihuai sa a, khang moite in khang haamte hawm thawkhuai sa hi. Mi thumaante in mi thumaan ngawlte ngaimaw a, mi thumaan ngawlte in mi thumaante ensan hi. Atatakin ci leang, mihing pumpi etsat ngaimawk tu hi ngawlzaw a, ih siat pilnate kingaimawk sak tu hizaw hi (လူပုဂၢိဳလ္ကို ဘယ္ေတာ့မွ မမုန္းရ၊ လုပ္ရပ္ဆိုးမ်ားကိုသာမုန္းရမည္) mipilte in ci hi. Ih leitung pumpi a thi zawkciang, leitung ah kicia kik thei nawn ngawl ahiciang, ih nuntak hun sungin, thuhoi khat beak seam zo thong leang a, sum tungah thumaanna nei zo leang Topa Pathian lungkim mama tu ve.\nMihing thinsung puakzia nam thumte, tel ngawl phamaw sa ing.\nLeangna khual ngawl, midangte siatna bebek sason, thuhoi thupha sep nopna thinsung vom ngawl, sum nga natu bek a bulphu mihingte [Hotel Mentallity]\nSal (innteang) thinsung vom, tungsia maivil, nuaisia nengcip, puatham kamneal, maimua kinuamsak, nuiza pepeu ngawl kinuisak vahee thei, a tung thamthual teng san kikkel a, a sungsang lungno a dim, theiteak min taw a kibang thinsung neite [slave mentality] le\nInnteak thinsung nei a, ama atu, a seppui a lawm a ngualte atu le mihonte phattuam natu sep nopna thinsung nei a, ngimna le haksatna a thuak kenkon te [Host mentallity] ci in nam (3) om hi.\nMidangte siatna ih musak tu sia [fault finding] ol mama kasap, eima phat ngawlna, ih siatnate, ei le ei ih kimu tu sia, haksa mama luilam hi. Mihing theampo in siatna phatna nginatna nginat ngawlna kineikim ci sia, tel masak huai bel hi. (No man is perfect; Rom 7:18-20) Eima kisapna tel masa tu a, midangte kisapnate tel thiam sak thei leang, nuntak thaakaai, nuntak thaman om pheang tu hi. Kam tam pau leang khialna tam thei hi. Mipilte thutepteena ah “Naam taw liamna sia, zatui noai leang, damkik pal mama kasap kam sia kampha ngawl ih pau thakna in, a thuakte atu, damkik hak mama” ci uh hi. Hong kipok le zong lungdam vahup papai tu zongh, hi tuak ngawl hi. Pua tham taw hong sial pok zongh, mihing pawl khat om thei hi, kiitak huai mama hi ေျမႇာက္ပင့္ျခင္းသည္ မူးယစ္ေဆး၀ါးႏွင့္တူ၏ mipilte in ci hi.\nNgaisutna (advice) hong pia theampo, up vaduam papai zongh, ih mawmawtna lian mama khat na hi khinkhian thei hi. Banghangziam cile ngaisut piakna nam nii om hi. (Two advices) Khatna sia thupha deisakna taw ngaisutpiakna (အျပဳသေဘာေဆာင္ေသာ အႀကံျပဳခ်က္) le niina sia thusia thupha ngawl sangah hong lalsak nopna taw ngaisut piakna (မသမာမႈ၏ ဆြဲေဆာင္မႈပါေသာ အႀကံျပဳခ်က္) om a, ngaisut masak huai mama hi. (Hong kipokna kammal theampo ih um papai le kikhial thei hi.) Ngaisun masa in. Maisang atu, khual a ih et masak ngawl manin, ko khang-haam sate in ka thuakna uh tam mama hi. Milpilte paunaak (မ်က္စိတစ္ေထာက္မၾကည့္ရ၊ မ်က္စိတစ္ဆံုးၾကည့္ရမည္) a ci sia maan mama hi.\nThu son, kampau a thiam mamate in, mihing thinsung la zo mama hi napi kam le muuk a thiam mamate sia, a kiitak huaibel ngal ciphate na hikuu nginge hunlam sia, ko khanghaamte in, ka thuakna uh tam mama hi. Kawl paunaak khat ah: “Thumaan thutak na tel nuam uh le lutang (3) neite (kaang sung lu phuumte) khang haamte thu dongh vun,” ci hi.\nNgimna vawtsiatna a thuak zazan sate in thu hong hilna pawlkhat, “Leitung mihingte nuntakna sia khang vazek kiam vazek [ups and downs] hi tan lel ve; vawtsiatna le nencipna ih thuak thaak ciang bek, ih masuan kitaangtun thei zaw hi, thinkiam ngei heak vun,” hong ci hi. (“Pha takin ngamta le te nang hong nawngkai sak zo tu bangma om ngawl tu hi; na tai hangin na puktha batu hi. Paunak 4:12”) hong ci hi.\nHaksatna thinngimna a thuak ngei ngawl leitung mihing khat zong om ngawl hi. Eima nguak bek in ih pum thuak le thin amh in kimawmawt taimang tu hi. Ih innkuanpui, ih lawm ih ngual, ih pawlpi mite taw thuakkhawm leang ih vanh zaang zo bek hi.\nLampui (leader) ih ci zongh nam thum bang om thong hi.\n“Kei thu bek” a ci lampui pawlkhat\n“Kikum vadiam tek tawng” a ci lampui pawlkhat le\n“A suak nuam po suak hen awlmawk bong” ci thin sung ngina ngawl a neite ahi hi. Nuntak nuam, a manpha (ထိုက္တန္တဲ့ဘ၀) ih nga tek thei natu in, a kidophuai nam lite\nLeitung pilna nei ngawl le thin sung phatngawlna a thuate kidophuai hi.\nLeitung pilna le thinsung pha ngawl (thinsia) a vomte kiitak huai bel a, pial theiza in pial huai hi.\nLeitung pilna a nei ngawl het hangin, thinsung ciimna (tui bang ciim) a neite in nang tungah siatna hong vawt ngei ngawl tu hi.\nCiimna le pilna a thuate in ih nuntakna hong laamsang zo mama tu ahikom bel taak, pawlpui taak mama, maivil taak mama hi ci in mipil miciimte in hong hil hi.\nLeitung mipil miciimte thu tepteena ah, kham le ngun sangin a manpha zaw le a manphabel bang hi a, a votbel, a thiangthobel le a mealphabel bangziam ci in dongh leang:-\nAmanphabel sia; HUN (Time)\nAvot bel sia, KI-IT NA(Love)\nA thiangtho bel sia; CIIMNA (Wisdom) hi a\nA meal phabelte sia vantung ah zan ciang a taang siilsial aksite le kuama hong sawl kul ngawl a, septuak, na hoi na phate sepnopna thinsung pilvaangna [အသိစိတ္] hi\nci in hong son ziau lel hi. (Ei ngaisutna taw a ki leebulziam?)\nSuatakna (Freedom) sia, a dei ngawl leitung mihing khat zongh ki om ngawl hi. Ahihang zangh khial leang “tui buasa kiluak kik thei ngawl” natna thina haksatna namcin kithuak hamtang hi. Sonteena: American ngalkapte in Korea ngal kisimna, a man zawkciang, mualsuang (Khansuang) tungah (Freedom is not Free) ci in at luilam hi. (1959-1975) dong kum (15) sung teng Vietnam ngal sim a, a ciimawk ciangin, America (USA) ngam ah ciakik siat hi. A nungkiin (withdraw) hi ngawl a, ngal lel a, a cimaw ngal tai [surrender] hizaw hi. “US” ngalkap tul sawmluk (60,000) bang thi ahikom, ngalkapte kiphumna “thaan” a haw ciang “Vietnam ngal a lel hi thong hing” ci in thu nung phawkik thei pheang hi.\nMipilte in “Suatakna nam nii (Two Freedoms) om a:\nUuk babang pheangtat suatakna in haksatna luam thuuk sungah hong tumpui thei a\nA kilawm bang a ngamtat suatakna in mihingte nuntakna hong laamto thei hi”\nci in hong hil hi.\nLeitung ah lasa thiam a aw hoi mihing tam mama kale, amate sanga a thiamzaw, aw hoi, aw zaaknophuai zaw “Aw” nam khat om, kici hi. Tua a zaak nop huai bel sia, a dang hi bo. Ih thin uuk ciang kamsia, kam ngaldo, kipau khial hamtang hi. Ahihang, “Kei khial ing (I’m sorry), Kei khuangai ing (I’m sad), Hong maaisak ka ven (please forgive me)” ci leang leitung lasa thiambelte [အဆိုေတာ္] aw sangin, zaaknop huaizaw kici hi.\nCiimna (wisdom) ih ci sia, mihing mawmawte atu saanglei a, mihing ciimte phat vawt leang hoi seseam a, mihing pha ngawlte phat vawt leang sia seseam thei hi. Hong it mama ih pianna ih nute ih lungdamsak zo buahet zong, ih thasiatsak thaak ngawl tu thupibel hi. Banghangziam cile, ih nute in, ei tung pan kham le ngun, sum le paai ih piak tu lamen masa ngawl a, a tate, bangza a hong it ziam? ih telsak tu hong lamen masa nginge thong hi.\nIh thinsung ngaisutna in ih pumpi uk hi!\nHeaktu: SCC Annual Magazine sungpan akilakik hi.\nBy thawngno in Thutatuam on February 10, 2012 .\n← Predict Wise & US President Kitealna\tCitakna Taw Keamcing Tawng →\nhoi sa ing. han ciam lai ta vun maw


timestamp: atn

url: =Kalthak suansin dih in ~ Khat Thang :: ZOMI DAILY\nposted on 21 March 2015 at 10:57 am Lomkholna: Article, Khatthang\nKal thak suan ding na lau kha hiam? Nasep thak khat pepeuh kipat ding na lau kha hiam? Tu laitaka na dinmun tawh nop na sa lua lelngel hiam? A tamzaw in kei-a kipan, lau pepeuh lo ee! tu-a ciang tawh lungkim lo ee! cih bangin kidawng kha thei ding hi. Ahi zongin, I theih loh kalin a thak khat pepeuh kipat ding a lua khinkhian le tu-a dinmun tawh a lungkim lel vive kihi thei gige hi.\nHih thu keilekei kiphawk thakna hong pia thu khat gen pak leng, an sai ah nipi khat khatvei bang ka pai zelzel hangin, an sai thak zong se lo-in, ka theih khitsa mun bek ka pai nuam zaw mawk hi. An vai khak ding ciangin, ka nek ngei loh an peuhmah neksin sawm lo-in, ka nek ngei sa khat mah ka vaikhak tawntung zel kha hi. A hang ka ngaihsutkik teh ansai thak ah an lim ka sak loh ding patau, ka nek ngei loh an nam vaikhak leng lim kasak loh khak ding a dah ka hih banah ka neknek ngei sa an nam khat tawh a lungkim lelngel ka hih lamtak ka kiphawk kha hi.\nA lauhuai ngeina lui\nI puansilh nikten zia a kipan, kikhel ding haksa kisa thei ciat hi. Puansilh nikten pawl khat bang I muh teh “hi puan aw, tuapa, tuanu’ mel pua si ee! I cih sak khawng peuh om thei liang hi. A thak laih ding kisawm ngei lo-in, ei dan khat tawh a tamzaw kipaipai kha zel hi. Nupa kawmkal bangah silhleten kipuah kizep dan khel ngei lo-in, ngeina khat a om denkeii khak huhau a nupa kicimtak tampi om kha dingin ka um hi.\nTua mah bangin, I nasepna ah I sumbuk saite ah ngeina teng mah tawh kinamtak detkeii manin, khangto thei lo banah supna a tuak tampi zong I om kha ding hi. I company nasepnate zong ngaihsutna thak neih loh luat manin, za khang thei lo-in mi sawltak dinmun ciang bek tawh a kiveivei zong tampi kiom kha ding hi. Tua ahih manin, ngeina khat bek tawh kalsuan denkeii pen khantohna ding hong khaktan a lauhuaipi khat na himawk hi.\nNa ngeina luite bei sak in\nMi khempeuh in khantohna ding kilunggulh ciat hi. Tua dingin, sep masak ding pen ngeina luite khek ding ahi hi. Ngaihsutna luite khelin a thak ngaihsutna neih ding kisam hi. Na nasep zia na khek kul ding hi. John F. Kennedy in “kikhelna pen mihingte nuntakna ah a kisam pelmawh thu hi. A beisa le tulaitak bek a mu den keiite pen a mailam dinguh a phawk kha lo teng ahi hi” ci hi.\nNilekha, kum kidang toto taleh, I nuntakna khangto lo, kikhel lo a I om den keii khak leh bel eile-ei ki-et phat mahmah kul ta, kikhelna khat neih kul lua ta hi cih phawk huai hi. I kikhel nop het kei leh bel nuntakna pen khiatna nei mel lo hong suak mai ding ahi hi. Ki khelnopna lungsim le kikhel zawh ding thasanna in ngeina luite paihkhiat zawhna ding a kisam masa khat ahi hi. Mikangte paunak khat “to end something is to start something new” ci uh hi.\nA thak khat peuh I kipat zawhna dingin, a lui nate i bei sak kul masa hi. Biakinn khawngah “ka nasep lui pan hong kitawp sak ciangin dah mahmah in thu ka nget leh nasep thak ka ngah a, tun, sum lah tam sang zaw, zong nop kasa zaw pek hi” “ka van khempeuh hong kimat sak cihna ding thei lo, nasep dang ka kipat leh tu in ka tuahpha mahmah hi” “tan sawm ong zo lo ka hih manin, lai siangtho sang lamah ka kah khak pen tu in, Pasian in thupha hong piaknop man ahih ka phawk hi” cih bang dan tecii panna tampi i zangei ciat kha ding hi.\nTua khempeuh pen kikhelna tungtawn pan hong piang lawncinna na hi gige hi. Tu a dinmun tawh na lungkim zawh kei a, na khantoh beh nop leh na nusiat kul ding hon khat om hi. Pammaih sa kei in.\nKikhelna phu ngam in\nKikhelna sungah na lut ngam na dingin kimlepam ii thapiakna tampi kisam hi. Leitungah mi a tamzawte in, a lawhcing kikhelna I ngah zawh loh pen, kimlepam ah thapiakna sangin kiawi lohna, kikhak tanna, a hoih ding muh siam lohna le tu-a dinmun zong thupi khin lua ee, puapialpial se ken, koi mah lungleng sedah aw! cih dan lama kideih sak khialhna a tam zawk hang ahi hi. Mihingte in tu laitak a, I din mun pen, a val zaw in kisang ngaihsut kha a, tu laitak din mun nusia leng I ngaih ding khantohna pen kineu sek zaw kha gige hi.\nHih thute in kikhelna sungah lut ding hong kihta sak ahi hi. A tatakin ngimna le tupna kician nei hi lecin na dinmun nusiat ding haksa na sa kei dinga, kikhelna sungah hangsantakin lut ding na lawp zaw ding hi. A hang pen na ngim na tupnate in kikhelna a kisap lam hong hilh man ahi hi. Lai siangtho sungah Pasian in Abraham thupha pia nuam ahih manin, a khantoh theih na dingin a theih ngei lohna mun ah paikhia dingin sawl hi. Tua pen kikhelna a phusak ahi hi.\nJoseph zong Pasian in thupha pia nuam ahih manin, kikhelna sungah a nuntak theihna dingin, a sangamte muhdah theih dingin, Pasian in maang man sak hi. Mang man lo hi leh a sanggamteng le a NulePa tawh nuamsa lel ngelin om kha ding hi. Joseph a mangmat hangin, a khangto hi lo zaw-a, kikhelna tampi sungah a nuntak khak manin, a khangto ahi hi. Kikhelna sungah nungta a, kikhelna a phu zo khempeuh gualzo tawntung ahih lam Pasian in etteh theih dingin eite hong hilh kholhna ahi hi.\nMi dangte hong khel ding ngak kei in\nLeitung galpi masa lai-in, ut masak het lohpi Paintit gam a gallakah nasem dinga, a va pai Zomi teng pen hong khangto masa pah uh hi. Tua pen kikhelna sungah a va om khak man uh ahi hi. Kikhelna a phu masa pepeuh a khangto masa hong suak pahpah hi. Hi bangte etteh siamin ei-le-ei ciat khantoh nopna takpi le ngimna kician tak tawh kikhelna sungah I kalsuan ding hun hi ta hi. I kimlepam’ hong khel ding i ngak leh kizekai ta ding hi.\nI nuntakna pen midangte’ hawl suk, hawl toh ding hilaizang lo hi. Russian mipil Leo Tolstoy in “Mikim in i leitung kikhel ding kingaihsun ciat napi eile-ei kikhel ding pen kua mah in kingaihsun se lo hi” ci hi. Hi takpi mah hi. Leitungah a khangto nuntakna i ngah nop takpi leh mi dangte hong khel ding ngak lo-in ei mimal ciat kikhel tawmin kal thak suan hun hi ta hi. Michael Jackson in “limlang maan sunga mipa/nu tawh kipan in kikhel in” ci hi. Nang mahmah kikhel masa in a cihna hi lel hi.\nNa khantoh theih na ding pen nang khut sungah om vivel hitangial hi. Na kikhel ding le kikhel loh ding zong kua hong hah sawl theih thu hi lo-in, nang ma tel ding ahi hi. Pasian in i etteh theih dingin i mai ah tampi hong koih sak khin zo hi. Kikhel cihteh thu khelkik themthum cihte hi lo hi. Mun thak zuan ding, nasep zia khek ding, kal thak suan ding, ngeina pai denkei lo ding cihna ahi hi.\nNi khat khit ni khat kikhelna nei lo a na om cip leh pen na mailam ah gual zawhna lianpi a ngah ding nanglenang a kithat na suak ding hi. Nang kua hi ding cih pen nang tung bekah kinga hi. “Kal thak suan sin dih in” nung hei nei ken. Pasian in tua kikhelna, kalsuanna thak sungah hong om pih ding hi. Khat Thang\nPrevious: ZAM Thupuak :: 22 March 2015\nNext: “Sian Hoo Lim ” Kihong baih ta ding


url: =ZOMITE LEH LAI TAWH PASIAN NASEPNA. A gelh - Rev. Dr. Jacob Kham Khan Mung - Laibu Saal\nHome > Thuluui/Articles > ZOMITE LEH LAI TAWH PASIAN NASEPNA. A gelh - Rev. Dr. Jacob Kham Khan Mung\nZOMITE LEH LAI TAWH PASIAN NASEPNA. A gelh - Rev. Dr. Jacob Kham Khan Mung\nZOMITE LEH LAI TAWH PASIAN NASEPNA\nA gelh - Rev. Dr. Jacob Kham Khan Mung\nLaitawh Pasian nasepna in Zomite ading a thupi mahmah nasepna khat ahi hi. Zomite I cih ciangin hong tangzai lua mahmah a, tua sungah Tedim mite lai i neih zia tawh hong pan khia nuam masa ing.\nPasian hehpihna tawh i Zogam sung Tedim mite lakah 1910 kum aa ki pan Sangmang Rev Dr. J H Cope in Pasian nasep hong kipan khia hi. Tedim mite in lai kinei nai ngiat lo ahih manin Roman alphabet bulphuh in lai hong bawlsak hun aa kipan Tedim lai kinei aa, Pasian nasepna zong tua lai mah tawh a kipankhia thei hi ci-in hong pulaak masa nuam ing.\nLai kician i neih ma-in i pu i pate in ni thupi, khathupite ahi zongin a nuntakna vuah a ciapteh huai a thupite kigensawn in khuakah ciaptehna tawh ahi zongin, mualsuang tungah limsuai-in ahi zongin na ciamteh uh hi. Laipian pawl a phuankhia Pu Pau Cin Hau in a mangmuhna tungtawnin Zolai hong phuankhia hi napi, tampi in kithei man lo hi.\nCope Topa pen pil mahmah in ama hong phuatkhiatsak lai zong olno tak a, sin theih dingin hong bawlsak hi. Ni 7 sungin Tedim lai kithei zo hi kici zawzen hi. Tua dungzui-in Tedim lai zong theih baih mahmah pah hi. Tu hun semsem ciangin computer ah bangmah haksatna om lo i zat theih ziauziau pen Cope Topa thu muhkholhna le hong hanciamsakna a thupi mahmah ahih lam phawk semsem le telsiam semsem hi hang.\nCope Topa hong bawlsak lai tawh, Thu kizakna, laibu tuamtuamte le Thu Ciamthak Lai Siangthote kinei thei pah ahih manin, Pasian thu leh leitung thu tuamtuamte kithei pah hi. Tua dungzui-in Tedim mite sungah lai sim thei khempeuh pilna, siamna, theihna Pasian thu, leitung thute ah mite kidelhto zo ahi hi.\nTua ahih manin tu hun Zomite in Pasian hong hehpihna leh Cope Topa hong kipiak khiat na tungtawnin hih ciang i tun theihna thute phawk kawmin mai lam hunah i lai thupisakin hun tawh kizui-a i mi lipin i khantoh theih nading LAI TAWH PASIAN NASEPNA nakpi thupi sak a, i hanciam semsem ding kong hanthawn nuam hi.\nPasian thuthuk a thei mipil misiam Thomas A Kempis in lai tawh kisai hih bangin gen ngei hi. “Tuisik hai khat piakna tawh thaman ngah ding ahih leh tawntung nuntakna a pia ding laibu a veeng a paam, a lawm a gualte khutsungah a tun nading a semte in thaman ngah lo-in om thei ding ahi hiam” ci ngei hi. Hih in eite ading a ngaihsut huai mahmah thu khat ahi hi. Lai nasepna in Pasian teel(elect) leh sap(call) mite sep ding ahi hi. Lai nasepna a thupi zia a nuai aa bang ahi hi.\nThu Khatna: Pasian in laibu thupi sa hi. Ih Lai Siangtho mahmah pen, "laibu", "laizial" cih bang in kigelh a, Lai Siangtho bu 34 sungte ah 180 vei bang kimu thei hi. “A kigelh mah bangin” “hih thute at in” cih bang kammalte 400 vei bang kimu hi.\nA beisa thute, tu hun thute leh mailam hunte tawh kisai thu leh late laibu ah kiciamteh hi.\nPiancil 5:1 ah “Hih laibu in Adam khang tangthu kiciaptehna hi” ci-in at ngeu zen hi. Mangmuhna alian 22 ii a nunung pen tang lite sungah “laibu” ci-in at ngiat hi. Hihte i et ciangin Pasian in laibu ahih kei leh lai nasepna thupi sa in tua tungtawnin hong hopih hi cih thu kimukhia thei hi.\nLaibu in mite thapiakna, pilna piakna, lamlahna leh thalak nading aa ki-at kibawl ahi hi. Zeisu in a nungzuite kiangah vantung aa laibu sungah na min uh akigelh manin lungdam un(Luke 10:20) ci hi. Cih nopna ah a kiphiat nawn lo ding, a kip, a kician thute ciapteh na in lai ahih kei leh laibu kizang hi.\nMailam hunte tawh kisai mite in i theih nadingin Pasian in laibu sungah hong ciapteh sakin tua tungtawnin a theithei i hi hi.\nTua hi aa laibu leh lai nasepna in Pasian in thupi a sak a zat mahmah nasepna ahi hi. Tua ahih mah bangin Pasian a um mite ading lai nasepna thupi hi.\nThu Nihna: Mite lungsim zo hi. Russia gamah communist hong kipat khiatna makai pa ahi Lenin (amin taktak pen Vladimir Ilych Ulyanov) in mipi kikhopna mun 20 ah thu ka gen sangin hih laidal khat hawmkhia lengh ka thu in bun zaw ding hi a cih zah khatin, 1907 in mi 17 tawh communist upna hong dinga, 1917 takteh 40000 ngah ta hi. 1990 Berlin kulhpi hong kicip taktak ciangin leitung bupah mi 5 ah 1 in communist upna nei mawk hi. Communist upna a pun a khan nading Soviet kumpi in kum khatin sum dollar trillion thum bang zangh ziahziah ngam mawk uh hi. Pasian thu maan a thei, a nei thu-ummite in hihte nasepte tungtawnin ngaihsut huai leh sep leh bawl ding a thupi ziate phawk huai mahmah hi.\nAbeisa kum 150 kiim pawl in American mi Daniel Webster in hih bangin gen ngei hi. “Hih gamsungah Pasian thu in hong zel lo hi leh siatna in bang ci bangin mun la in gamsungah siatna om ding cih pen kingaihsun thei hi” ci ngei hi.\nNgaihsut piakna, upna thute telsak theih nading lai nasepin a kician pen leh a mui bun pen ahi hi.\nThu Thumna: Tangthu kikhelsak hi. Laibu hoih i cihte in tangthu ki-atna cih bang bek hi lo-in mite ngaihsutna puahpha in, kikheelsak hi. Leitung tangthute sim le hang Thuciam Lui sunga Josiah, Thuciam Thak sunga Zeisu cihte aa kipan ahun zui-a kikhelna lianpite in lai nasepna hang ahi hi. ,\nTu khanga mite ngaihsutna, upna, uplohna, theihna, kikhelna a bulpi in lai nasepna hang ahi hi ci-in Billy Graham in gen ngei hi. Laikung in namsau sangin vanglian zaw hi cih paunak in man pha mahmah hi.\nA thu a la tomno khat hi phialta leh a deihna, a khiatna kicing leh thupi mahmah ahih lam i theih ding thupi hi. Lai Siangtho sunga Topa thungetna, Mualtung thuhilhna cihte in hong bun mahmah hi.\nEurope gam sungah Nazi te ong thahat tak uh teh, Mangkang mite patau lung himawhin a om laitakun Winston Churchill in “Hihte i tuahna mun khempeuh a mual a guam cilo-in do ding hanga, lel ngei lo ding hi hang” ci-in a hanthawtna lai tawh gelhin hawmkhiatna tungtawnin a gamsungah kikhelna hong om hi.\nA kigen thu le late lai tawh ciamteh in sepkhiatna tawh tangthu kikhelsak zo hi.\nThu Lina: Nuntakna kikhelsak hi. Biakna laibute tungtawnin a piangthak mi bangzah om ding cih kisim zolo ding hi. John Wesley in Luther laibu at Galati Hilhcianna tungtawnin kikhel hi. John Newton in sal zuak nasep semin tembaw tung a tuan laitak, Thomas A Kempis lai-at Khazih limpha ciinna(the Immitation of Christ) laibu a simna tungtawnin piangthak hi. Hudson Taylor in biaknalai a simna tungtawnin piangthak hi. George MacDonald lai-at tungtawnin C S Lewis hong kikhel hi. CS Lewis lai-at Mere Christianity laibu tungtawnin Charles Colson piangthak hi. Sadhu Sandar Singh in Thuciam Thak a simna tungtawnin piangthak hi.\nTua hi a, tu ni aa kibawl laibute tungtawnin a hong tung ding kum 10 leh 20 sungah gah pha kimu thei ding hi.\nThu Ngana: Pawlpi kilamsak hi. Thuhilhkikna 31:9-13 sungah, Mawsi in thukhamte atin, Israel mi Siampite leh makaite tungah, "Hih thukhamte, kum 7 a cin simin mite kaikhawmin mipi(numei naupang aa kipan) tungah na sim khia dinguh hi. Tua hi leh a tawntung Pasian thugente za in zahtak zia ding a thei ding uh hi.”ci-in vaikhak hi.\nKhang khat khit khat Pasian thu tawh mite khangto in a picin nading laibu in a kul leh a kisam mahmah ahi hi. Martin Luther in kipuahphatkikna nasiatakin hong bawlnate a ma at laibute tungtawnin Europe gamsungah hong zel hi.\nPasian kammal Lai Siangtho hi ta leh, upna laigil tawh kisai laibute hi ta leh, Pasian nasemte taangthute leh kha lam tawh kisai laibu, Magazine ah thului hoihte tungtawnin thangahna leh kiphuahphatna thalakkikna hong piang hi.\nThu Gukna: Sawtpi kimang hi. Campus Crusade for Christ a phuankhia Bill Bright in hih bangin thu gen ngei hi. “Thu gen ding leh lai at ding hong kiteelsak hi leh lai at ding teel zaw ding hing. Banghang hiam cih leh thu gen pen kimangngilh ziau a, lai ahih leh sawtpi nungta hi.” ci ngei hi.\nLai nasepna in sawtpi kimang hi. Khatvei a kibawl nak leh kimang suak pah lel hi. Thu leh la a ciaptehhuaite lai tawh kiciamteh tanghtangh hi. Lai Siangtho sungah zong hih bangin hong gen hi. “Lai tawh kiciamteh leh a thu kikhel nawn lo ding hi(Dan. 6:8).”\nMite in thu a gen uh ciangin ut bangin pau gawp thei uh a, lai tawh ciamteh ding a kicih ciangin a khialhloh nadingun kidawm mahmah uh hi.\nPuritan laiat Thomas Brookes in hih bangin gen ngei hi. “Thugenpa in a gentheihloh hangin laibu in mun khempeuh ah gen thei hi. Hangsan takin gen ngam hi. Tua banah thugenpa a sih khit ciangin ah zong gen lailai ding hi.”\nThu Sagihna: Mite a lunglut ciang bekin thugen pan hi. Laibute a kikoihna mun peuh ah om hithiat lelin, mite in a lunglut uh teh kisim hi. A lunglut lo mite tungah zawhthawh thu tawh simsak lo hi. Khat veivei, hehsak thei, a zaknop loh thute gen thei hi na pi, a sim pa/nu tawh kizopna hoih den hi. Khat vei simna tawh a tel lote in sim kikkik thei lai hi.\nGal leh sa hangin Serbia gam sung kisia cip zihziah hi. Tua gamah gal a ven khit a sawt lo-in Pasian thu-um mite a zah nih kibeh lap hi. Serbia Pastor khat in a genna ah, “ka gamsung uah Pasian thu-um mi tunai aa hih zah ta hong kibehlapna pen a beisa kum 500 sunga kihawmkhia laibu zah tu nai kum 5 sungin kihawmkhia zo ahih hang hi” ci hi.\nThu Giatna: Pasian nasepna khempeuh panpihin huh kawikawi thei hi. Radio, TV, Micimawh huhna, Thu genna, Thu hilhna, Pawlpi phuhna, counseling bawlna cihte banah Pasian nasepna a kici khempeuh lai nasepna tawh nasiatakin kisemkhia thei hi. Nasep kipat ma athu a late zaksak kholhna, nasep silbawl zia leh nasepna khempeuh a nungzui dingin lai mah tawh kician takin kisemthei hi.\nThugenna thupi zaw maw? Ahih kei leh lai nasepna bek mah thupi zaw maw cih dotna ah vanleeng in kha(wing) nih a kisap mah bangin a nih aa, kisam tuak ahi hi.\nKhazih Pawlpi a khantoh nading, a picin theih nading leh gupkhiatna thupha mun khempeuh ah a kizelh theih nading lai nasepna in a kisam mahmah, a thupi mahmah nasep ahi hi.\nIndia gam sungah Pasian thu-um mi a tawm mahmahna mun khat ahi Orissa ah mite hong kikhel theih nadingin lai nasepna tawh nakpi ka hanciam uh hi ci-in Amar Jyothi in gen ngei hi.\nLai nasepna in mite ading phattuamna, kikhelna, khantohna leh picinna neih theih nading ahi hi.\nThu Kuana: Pasian nasepna tangzaisak semsem hi. Thugenna, thuhilhna i cih in mikhempeuh sep theih hi khin lo hi. Ahi zongin mikhat peuh in laibu hawmkhia thei aa, tua tungtawnin mitampite in phattuamna ngah lawh uh hi.\nPasian mizat mi minthang tampite thugente zong kiza kim zolo a, ahi zongin a mau thu gente laibu in hong kibawl takteh tua thuphate tungtawnin hamphatna kingah thei hi.\nLainasepna in khuapi sung bek tuh lo-in khua neu khua ta, lam dung, kong zing ciangtanna omlo-in mun khempeuhah pha kim zo pen hi.\nThu Sawmna: Leitung bupah Lungdamna thu kizelsak hi. Thu-ummite khempeuh in i theih leh i zuih ding thu in, “Note in Jerusalem, Judea gam, Samaria gam leh leimong dongin ka teci na hi ding uh hi(Sawl 1:8)” cih kammal phawk den ding hi hang.\nCanada gama Pasian nasem minthang Oswald J Smith in leitungbup ah kum 50 val gupkhiatna thu a taangko khit teh “Leitung bup ah Pasian hong Gupkhiatna thu a ki zelh theih nading lampi khat bek om aa, tua in lai tawh sepkhiatna hi” ci-in hong pulaak hi.\nUS Center for World Mission pan Pasian nasepna ah a thupi pen in bang hiam ci-a dotna a kineihna ah Lai Siangtho leh lai tawh nasepna mah in mui bun pen, thupi pen hi ci-in Pasian nasemte in kithukim diam uh hi.\nTopa Zeisu Lungdamna thupha leitung bupah mikhempeuhin a zaktheih nading Pasian zat pen khat in "lai nasepna" ahi hi.\nTua hi a, Pasian gam leh lei, a kikeek semsem theih nading lai atna, lai bawlna, lai hawmkhiatna leh lai simna-ah mapang khawm a i sep kim ciat theih nading deihna leh lametna tawh hih thu sawmte kong gelhkhia hi. Hih thului a sim kha a kua mapeuh i biak Pasian in thupha hong pia hen la, lai tawh Pasian nasepna-ah Khazih leh a Pawlpi a kilamthak nading, a khantoh nading, a pun nadingin lamkhat teitei tawh hong zang kim ciat ta hen. Amen.\nNational Director CLC Myanmar\nHih lai-at pa Rev. Dr. Jacob Kham Khan Mung in lai nasepna tawh Pasian nasepna 1991 aa kipan Yangon, pansan in nei hi. CLC International tawh semkhawm a, Kawlgam ading National Director ahi hi. Lai nasepna vai tuamtuam tawh SE Asia, South Asia, Korea, Brazil, UK leh USA gamte ah zin zelzel hi. Pasian in ama nasepna tungtawn a piangthak Dr Sandar Nwe @ Niang Lun Cing tawh 1997 April 11, ni-in gawm a, kum 5 a pha tapa John Nang Sian Khai nei uh hi. 2009 kum June 15 ni-in Anchor Theological Seminary and Bible Institute, USA pan Doctor of Divinity honorary degree kipia hi.\nSia Rev. Dr. Jocab Mung in Zomi eLibrary / Laibusaal ading in Phalna ahong piak ngiat ahi hi.\nItem Reviewed: ZOMITE LEH LAI TAWH PASIAN NASEPNA. A gelh - Rev. Dr. Jacob Kham Khan Mung Description: Rating: 5 Reviewed By: Cinpu Zomi


url: =Malaysia pan CI atuh tawh Myanmar aciahte kilutsak loding ci’n Embassy te’n gen :: ZOMI DAILY\nposted on 24 February 2018 at 11:28 am Lomkholna: Malaysia, Myanmar, News, Sawltak\nAmasa penpen in Malaysia gamsung ah CI ihcihcih banghiam? CI ihcih ziauziau pen mihingkhat kuami kuasa hiam cih lahcianna “Certificate of Identity” ahihi. Malaysia panin Myanmar gammi te Legal takin aciahtheih nadingin Myanmar Embassy pan gammi taktak mahhi ci’n theihpihna, ciapteh sakna “CI” hongpia uhhi. Tua Myanmar Embassy panin hongpiak CI laidal tawh Malaysia Immigration zumah kipai leuleu in, liausum piakding aomte kipia in, ciahtheih nading hongbawlsak uhhi.\nAhi zongin pawlkhat te’n Myanmar Embassy ah painawnlo in, CI atuh bawlsaktawm ziauziau uh a, tua CI atuh laidal tawh Malaysia Immigration ah paiziau uhhi.\nTuabangin Malaysia gamsung aom Myanmar Embassy panin CI taktak lalo in, CI atuhtawh aciahte Yangon International panin Immigration te’n IC atuh ahihlam atheihkhiat uhleh Myanmar gamsung ah lutkhuan ki pialoding hi ci’n Malaysia aom Myanmar Embassy te’n tangkokhia uhhi.\nAbeisa in Malaysia gamsung aom Myanmar Embassy panin IC angen te matpongtin leh innkuanlai cihbang akisamteng aomnakleh nikhatthu in IC piapah ziauziau uhhi. Ahi zongin tuabangin aciahsa pawlkhatte pen Yangon International Airport atun ciangin Myanmar gammi cih lahtheih nadingin akician omlo, pawlkhat pautheilo in Immigration te thudotte dawngkik theilo, pawlkhat CI angetna ah apiaksa Address leh aomna taktak kibanglo cihte akipan buaina tuamtuam omngei cihi.\nTua ahih manin 13 December 2017 akipan Malaysia panin CI angente ii Bio Data tepen Myanmar gamsung aom Immigration ah kipuak masaphot dinga, tuaciangin CI kipiapan dinghi ci’n aki tangko khitzawh CI atuh akibawl kici hi.\nMore: Kuala Lumpur khuasung aom Myanmar Embassy ah lungphona kineikik leuleu\nHihbangdan thuthang om, kiza ahih manin, Myanmar aciahsawm te’n kidop huai hi. Ahih theihleh CI ngetciangin Kuala Lumpur aom Myanmar Embassy mahah paitangtangding, puaisa ihzat lehzong amuanhuai acitak ahihding, CI atuhkhawng hongbawlsak ziauziau puaisa ahihlohding thupi khading hi. Sawltak #zomidaily\nPrevious: US President omna White House dai umna ataihsak numeikhat kiman\nNext: ZAM Thupuak :: 25 Feb 18 (Zomi Nam Ni lawhcing)


url: =Sia Ngin Kok genna ~ MUC\nSia Ngin Kok genna\nAdmin 1:36:00 PM Articles, Conference Pianna thu\nTangthu a tel nuam a hong dong na hih ciangin kong dawng kik hi. Topa in kong dawnna te a tel siam dingin thupha hong pia hen.\nGin Lam Cin Philippines pai dingin kitel mah hi. Thubuai hong om ciangin kikhawl kiksak hi. Hi ta leh hi ta kei leh kei hong kingawk hi. Gin Lam Cin in a pai dingin Passport zong bawl nai lo hi. A kikhensat pan hih tuak hi. Thu hong buai ciangin kikhawl sak kik hi. Tua pen lamdang lo hi. AIIAS a tungsa Saya Khin Mg Kyi zong sponsor kipia khin, kha 4,5 bang kah khin pen, thubuai hong om ciangin sponsor kipia nawn lo pah hi. Tua pen thupai zia hi lel hi. Mihing khat hang peuhmah hi tuan lo hi. Saya Khin Mg Kyi adingin nakpi takin genpih ing. AIIAS Business Head pa tawh kikum-a, MYUM ah lai tampi tak gelh hi ung. Thu lut tuan lo hi.Tua pen Director khat hihna tawh ei sep theih ciang ciang hi lel a, hong kisan loh ciang tua hi, tua hang hi kici thei tuan lo hi.\nKei lehhek manin a pai lo ding hi mawk leh thunei mahmah ding ka ve maw. Thubuai hong om ciangin Union zumpi ah va lut a, Treasurerpa Pr Memory kiangah GLCin pen hih thubuaina hangin action kilakhin hi, hoih ta hi; a gamdang sangkah ding khaktan kei ni, ci in thuum sak lai hing. Treasurer pa hong genna ah: “Nomah Zomite in ka veto power tawh pai sak ding hing” hong ci se a, kua veto power nei zaw kidem kul lo dia hong ci zeu hi. Tua lai MYUM Ed Director pen Dr. Dal hi. Amah apau na khauh lua kha hi. Director in veto power nei lo hi.\nMidangte tampi in Suak Khaw Ngin in Gin Lam Cin a mudah mahmah ding banga hong ngaihsun hi. Ka muhdahna khat zong om lo hi. Myaungmya ah Dean of Boys a sep ding zong keima recommed hi lai hi. Tua ciangin thubuai hong tuak lo leuleu a, hong nusia sa Pr Langh Sawm Mang in hong hopih in, Lawmten Saya Mung kaihsuk sawm ven, tua ah tun thei leng hoih ding hi, ka cih leh nang mudah lo maw, ci-a hong dong hi. Ka muhdahna om kei ve, hoih sa ing, ka cih ciangin kei hong na ze-et na hi gige hi. Ken ka lungsim om bang ka gen hi. Tua lai in zong, lehhek ding ci leang, Gin Lam Cin in UMM ah Treasurer hong ngah het lo ding hi.\nTu ni ciang dong, Gin Lam Cin leh Kei kikal kitel khialhna om kei, a inn ah an ne tui dawn ing; amah zong tua mah bang hi. a kisai het lo te in a Pua lam panin na heh mawk uh pen kha mi het lo ii hihna kilang lel ci ing.


url: =Nov. 3, 2018 Pasian aa Dingin Vanlenghawl ~ MUC\nNov. 3, 2018 Pasian aa Dingin Vanlenghawl\nPasian aa Dingin Vanlenghawl\nDwayne Harris in US galkap nusia-in Phillipine ah Pasian nasem vanlenghawl dingin ngaihsun kha ngei lo hi. Tua leh a innkangin a neih khempeuh beimang hi.\nDwayne in Adventist innkuan sung pan khangkhia hi. A neutung a kipan vanleng deih mahmahin a gol ciangin vanlenghawl ding ut hi. Tan 10 a zawh khit ciangin Walla Walla University ah vanlenghawl kisin pah hi. A sangkah kum khat khit ciangin Dwayne in Montana-ah hong ciah kikin vanlengpuah theih nading licence le vanleng hawhtheihna licence va ngen hi. Vanleng hoih nawn lo khat lei-in tua vanleng puahkikin Army National Guard ah kihel hi. Tua panin vanleng hawltheihna ngah hi.\nAhi zongin a upna pen laklawh khatin om hi. Ni khat Pasian nasem vanlenghawl khat US ah hong zin mi khat om hi, ci-in a sanggamte khat in gen hi. Dwayne zong a vanleng tawh Kentucky ah hong pai hi. Phillipine gamah nasepzia ding hong kikum uh hi. A kimuhma- a zan ni-in, Dwayne’inn meikang hi, cih a sanggamnu in zasak hi. A si, a liam kuamah om lo hi. Ahi zongin Dwayne in a van neih khempeuh tua innah a koih ahih manin na khempeuh beimang suak hi. Phillipine gam pan hong zin vanlenghawl pa tawh tawl khat hong kiho-na ah a innkat thu zong pulaakin, Army National Guard pan pusuah ding phalna a ngah leh Phillipine ah Pasian nasem dingin khensat hi.\nDwayne in Army National Guard ah kum 6 sung sem ding ci-in letmat thuh khin, tun kum 4 bang in sam lai ahih manin koi bangin hih panin khawlna ngah thei ding cih thei zo lo hi. Phalna ngah nadingin thungen hi. “ Ka inn kattum a kipan ka nuntakna-ah bang masak pen ding cih ngaihsutna ka nei hi. Tawntung nate le leitung nate tehkah lehang, leitung nate in bangmah a hihlohlam ka tel hi. Hih leitungah a kisam penpen in tawntung nuntakna le midangte in hotkhiatna a ngah ding uh kisam hi,” cih simloh, Dwayne in leitung nate thupi-sa nawn lo hi.\nDwayne in a neih ngei loh Lai Siangtho sim le thunget hong kipan hi. Tua bangin a om a kipan Dwayne nunzia tampi kikhel hi. Pasian upna, muanna hong nei semsem hi. Tawl khat khit ciangin a nasep khawl ding hong khensat hi. Bang hang hiam cihleh a nasepna-ah Sabbath ni tawlnga thei lo hi. Nasep a kipat zawh kum 4 bang cingkhin hi. Dwayne in ama tunga makaite kiangah Saturday ni nasem lo-in, Sunday ni nasem dingin ngen hi. Ahi zongin makaite in phal lo hi. A mai kik ciangin Dwayne in Sabbath ni nasep kuan lo-in Sunday ni-in nasem dingin hongkuan takteh, makaite in deih lo hi. Ama tung a makaite in Saturday ni nasep a kuan loh maap nuam lo uh hi. Ahi zongin Dwayne in khialhna bang mah nei lo ahihlam mu uh hi. Dwayne in Topa’ deihna bang ci-in a vai khempeuh ap hi. Thungenin Pasian in Phillipine ah nasem ding a awi leh, lampi honsak dingin lamen hi.\nA Thunget Ngah\nMakaipa in Dwayne sam a, nasepna panin khawlsak dingin pulaak hi. Dwayne in lamdangsa vat hi. Ahi zongin Pasian tungah lungdamko hi. Philippine zuanin zinkhia pah vingveng hi. Phillipine a tun zawh a sawt lo-in mi khat huhna banah, ama sumkholteng tawh helicopter khat vakhak hi. “ Pasian in ka kitangsapna khempeuh hong pia hi,” ci-in Dwayne in pulaak hi.\nTu-in Dwayne in kum 39 pha-ta hi. A zi, Wendy zong nurse missionary khat hi-in, Phillipine Adventist Medical Aviation ah makai hi. Phillippine gam sung mun tuamtuamah zin kawikawi-in a nihun Pasian nasemin om uh hi.\n“Phillipine ka tun zawh kum 10 cingkhin hi. Kha sial-in ka kitangsapna khempeuh uh Pasian in hong sik hi,” ci-in Dwayne in pulaak hi. Galkap sung pan khawlin Pasian na a sepna-ah, Dwayne in nuntak nuamsa hi. Rom. 8: 28 sung a mah bangin Pasian a muang, a it mite aa dingin Pasian in na khempeuh in a hoihin piangsak hi” cih siksanin, Pasian’ kamciamte upna tawh muang uh hi.\nPhillipine gamah 1905 kumin Australia panin SDA laibu zuak R. A. Caldwell hong tungin, tua a kipan pawlpi nasep kipan hi. 1915 kum ciangin Phillippine tualsuak mi Pasian nasem hong om uh hi. 1916 kum in tui kiphum mi 104 pha a, member 116 tawh pawlpi masa pen kiphut hi. Kum 100 khit, tu-in Phillippine gamah SDA member 1052377 val om hi. Pawlpi 4789 le company 1994 om hi. Union Conference 3 pha uh hi.


url: =ZAM Thupuak :: 20 Jan 18 (Lahwahkah Officer te hong paikikding) :: ZOMI DAILY\nposted on 19 January 2019 at 5:35 pm Lomkholna: Malaysia, News, ZAM, Zomi\nDHS (LAHWAHKAH) OFFICER TE JANUARY KHA BEI AH HONGPAI KIK TA DING\nRSC/OPE man khin sa te USA gamah paitheih dingleh paitheih loh ding khentat na hongpia USCIS officer te January kha bei ah nasep nasia takin hong kipan kik ta ding uhhi. February kha sung tengin (buaina tuamtuam omlo) pongman tak in a UN vai a kizom to te sam pha diak ding a, March kha leh April kha sungin Fraud Case sung pan a kisam kik te hong zom to ding uh hi. A beisa hun te ah DHS te a kizom in kha 3 bang sem suak ngei khollo uh himah leh Pipe Line sung a lut sa te vai a manlang thei pen in sep ding ngelna aneihna uh tawh kizui in kha 3 sungbang a kizom in hong sem to suak ding ahihi.\nPipeline sungaa om khinsa peuhmah ih UN maban te Zumlam pan amanlang theipen in ong zoptoh sakding gelna nei uh ahih man’in ih phone te hoihtak kiging sa in omciat ni. Phone no. na laih khak leh amanlang in ZAM zum pan laikhak sak pah in.\nZumlam pan hong ki hopih kei aleh ei lampan in zumah lai khak tawh hopih a ih zum vai ih dawp tangtang ding thupi mahmah a, ZAM zum pan in I mipih te ading kalsimin UN vai dawpna lai a lomlom in kikhiat toh sak den hi. Nidang zah in hun hoih nawnlo ahih manin I ngah khak interview te vai khat peuh tawh a ki pelh loh na dingin ei lam pan in kiging khol ciat ni.\nInterview na pai ma in a theisa te tawh kikum phot hamtang leng hoih pen hi.\nZAM – Zomi Zumpi pan’in Nang leh Zomi khempeuh ading UN vai leh vai-bangkim ah panpih theih zah mapang khawm dingin a kigingsa in omden hi.\nZOMI CUP 2019 GROUP KHEN NA KINEI\nKumsim in Zomi Nam Ni muakna in ih bawl den ahi Zomi Cup ading group khenna pen 14-01-2019 (Monday) ni nitak lam 2:00 in ZAM hall ah kinei thei hi. Zomi Cup 2019 ah Khua 16 pan Team 17 kipha hi. 2019 Zomi Cup kimawl na ding pen Padang Bola E RRI tualpi hi ding hi. Kimawl ding hun pen February 5-8 sung hi ding hi.\nAnlangh (Champion 2018) Kapteel (A) (1st Runner Up 2018) Vangteh (2nd Runner Up 2018) Tuipi\nMualnuam Tungzang Ngennung Heilei\nSelbung Ngente Voklaak Bukphil\nNgalbual Kapteel (B) Suangsang Lailo\nMalaysia a om Zomi ten kumsim a i bawl den i minam ni sawtloin hong tung ding hita hi. Abeisa kumte mah bang in tukum zong thupitak leh picing takin bawl theih na dingin 12 November 2018 in ZAM zumpi ah kimuh khop na kinei hi. 2019 zong nopcitak leh picingtak a i bawl zawh na’ng sum leh pai tampi hong kisamding a hih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tampi mah kisam a i pankhop ngeina bangmah in tutung zong\nKhua kipawlnate panin RM 200 leh biakna Pawlpitepan in RM 300 tawh mapang khawm dingin I kizawn hi.\n4. MLPP pawlpi RM300\n5. Lezang Khua Kipawlna RM100\n6. Malaysia Ngalzang Innkuan RM100\n7. Phunom Khua Kipawlna RM200\n8. Kansau Khua Kipawlna RM150\n9. Anlangh Khua Kipawlna RM200\n12. Tg Thang Kap Sing (Tongsial) RM20\n13. MZCC pawlpi RM30014. Tuimui Khua Kipawlna RM200\nA (13) VEINA ZOMI BUP CIALPI AH SAPNA\nSPEAKER REV.PAU KHAN KHAI\nMOTTO PASIAN IN NANG ‘HONG PHAWK\n(1Sam. 1:19, Luke 23:42, Sawltak 12:6-10)\nA NI 4, 5 & 6. FEB. 2019 ( Mon – wed )\nA HUN 5:00PM – 10:00PM\nA MUN KUCHAI LAMA ( FGA )\nTheihsakna: Hih Cialpi hun sungin Pawlpi tuamtuam pan leh aveng veng pan Bus ciah le kuan alem thei pen dingin kivai hawm ding hi. Bus Contact: Pa Dal Lam 018-3161792 Sia Hang Tuang 016-2823180\n*Ih Cialpi bawlna mun FGA Hall nuai ah nek ding An lei tui lei theih dingin kizuak ding hi.\n*Ih Cialpi Bawlna FGA Huangsung huangpua ah Security dingin Rela te leh Police te kikoih ding ahih manin om dan tat dan siama pilvang takin ih om kim ciat nadingin zong aki zasak leh na ki gen sawn cian un.\nNgennung Khuami Naulak beh Cin Lian Thang in IPR zato pan-in TB natna tawh 18-01-2019 (Friday) ni-in hong nusia a, 19-01-2019 ni-in Sungai Buloh han ah kivui ding hi. ZSM member khat ahihna tawh kizui in a vai puak teng ZSM in a kivan hi. A dah akap khempeuh tawh a kibangin ZAM/ZSM pan dahpihna I pulak khia hi.\nTELNA (1) LEH (2) TAWH KISAI\nTelna khat leh (2) tawh kisai in 2019 a kipan Telna (2) a tel khempeuh pen bangmah interview nailo in October, November 2019 ciang dong bang laidal pia to in tua nung siah ah interview maban te zom to pan ding uh hi. Telna (1) atel te pen angeina mah bangin tukum bei dong card pia to suak ding hi. A zenzen in Telna (1) leh (2) tawh kisai in na khel kik nop a leh ni (30) sungin lunghianglo takin UN zum ah paito kik in va khek in. A beisa ah Telna (1) a tel sa te (2) a kikhel saklo om a, ahi zongin 2019 a kipan kikhelsak ta dinghi.\nMalaysia gam sungah a hun zui in khuahun luanzia te lungngai kawm-in ih om ih khawl dan te kidawm ciat ni. A diakdiak in tulaitakin Malaysia gamsungah buai cipcipna te hangin vai nawngkai tawh ih kituak khak loh dingin kidawm ciatni. Tua ban ah Ih omna Malaysia gam sungah ih pelh theih loh kimat kihenna nisim mah in om den den ahihmanin kidawm ciatni. Hih bangkimat kihen nate ah ei mimal mahmah ih kidawp loh leh ih gamtatna a val\nlua te hangin a kiman zong kitam mah mah den hi. Tua ahih manin omdan khawldan leh vak dan ih siam ding ih kizasak phapha hi. Tua dan in mat leh hen khat na tuak ciangin na muan khat hoihtakin ko pah inla midang tampi contact kawi kawi kei zaw in. Na card tawi tunga min pen na khua makaite, pawlpi siate ahih kei leh na lawmit te theisak hamtangin. Mi pawlkhatin a card tunga min pen a tuam pi khat in pia thei zelzel uh a, tua dan mite ih kan nop ciangin muh ham mahmah thei hi. Ahih theih leh ih min taktak mah tawh ih card te bawl hamtang zaw leng kimat kihenna te ah ih kikandan, ih kizondan hong lem tuam mahmah hi. Zuu leh sa nakhamkhit ciangin zong vak khia sese nawnloin inn ah tawldam takin om sawm zaw hamtangin. Ih tuakma in kidal kholh hoih zaw hi.\nZAM zum ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puan dum, Zodial(Silk), Puanlaisan, Zokhi, Tanghciin, Khephi -au, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi.\nTUKAL SUNG THONG LAM BUAIPIH\n1. Lien Muan Piang Selayang Mahkahmah ah kibuai pih hi.\n2. Thang Kap Mang Sungai Buloh thong ah kikanpih\n3. Pau Za Khai (Suangpi) 18-01-2019 ni Lenggeng camp pan kawlgam lam ciah thei. Ama ciah na ding a kisam sum pen ZBCM pawlpi te hong piak khiat sum pan kizang ahihi.\n4. Kap Tuan Pau (Suangpi) Lenggeng Camp pan 18-01-2019 ni-in kawlgam ciah thei hi.\n5. Thang Suan Muan (Tuithang) PJ mahkahmah ah kibuai pih\n6. Kham Do Tuang (Tuithang) Semenyih camp pan 16-01-2019 ni in kawlgam ciah thei ta hi.\n7. Khual Pu (Pyinkhungyi) KLIA camp pan CI kia khin, meltheih tanau a om leh hong zasak un.\n8. Kam Deih Suan (Singzung) KLIA camp kawlgam ciah ding interview phi khin. A mel theih I om leh hong zasak un.\nKIMAT KIHEN NA TUAK LEH : Zomi te sungah kimat kihenna na tuak zenzen leh hih phone no. te ah na hopih pah in. Nang a dingin a kiging sa in om den ding uh hi. Sia Tuang Pu : 016 254 4093 Sia Go Mang : 018 202 1216\n1. Thang Sian Pau (Pimpih) HKL\n2. Khup Sian Mung (Vangteh) HKL\n3. Tha Suan (Sawbua) Ampang Hospital\n4. Khai Tan Thuam (Saizang) Kelena Jaya Clinic\n5. Khai Sawm Mang (Kapteel) HKL\n6. Pau En Kham (Haupi) Sungai Buloh Zato\nZato lam tawh kisai in vai khat peuh na neih leh Contact :Sia Mungpi 018 3122 957\nZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi adingin hibangin mapang khawmin nong dinpihnate hang mah uh tawh tuni ciangdong a kikalsuan toto zo a hihi. Mailam ah zong apiakhiazo semsem dingin TOPA’N thupha hong pia tahen MZCC pawlpi RM500\nPrevious: Zakhai te’ lamdanna ~ Pu Thangboi\nNext: Australia gamah thuthak tuamtuam te\nZYA Weekly News :: 23 January 2015\nKong Kawciik ~ Sia Francis Kham


url: =June 4 | Lamet Hetloh Kutna ~ MUC\nJune 4 | Lamet Hetloh Kutna\nAdmin 4:31:00 PM Articles, MISSION NEWS\nAgen pa: Esmeralda Joao, 27\nKa pa pen Khristian pawlpi khat ii pawlpimi hia, ka nu pen Angola gam ii khuapi thupipen ahi Luanda khuapiaa a dang pawlpi khat ah pawlpimi khat ahi hi. Ka neulai-in, Sunday ni ka pa tawh ama’ pawlpi ah ka kikhawm uha, a Sunday nikik ciangin ka nu’ pawlpi ah ka nu tawh ka kikhawm uh hi. Ahizongin, kum 18 ka phaak ciangin tua pawlpi nihte ah ka kikhawm 4nawnkei hi. Ka nu’ pawlpi ah awkim lasate lakah ka kihel nawnloh baanah ka pa’ pawlpi ah khangnote’ Pasian’ nasepna ah zong ka kihel nawnkei hi. “Banghangin biakinn ah kikhawm nawnlo nahi hiam” ci-in ka nu in hong dot ciangin, “Nuam asa kei hi” ci-in ka dawngkik hi.\n“Tua ahihleh, nuam nasakna pawlpi khat zong mai ve. Topa Pasian’ tungah hun hoih hun pha khat pia limhlimh sin aw” ci-in ka nu’n hong gen hi. Ahizongin, ke’n leitung thu bek lawpin ka neita hi.\nKa unu in kiteen ding kamciam a piak ciangin kiteenpih dinga zuthawl a pia a pasal tawh a kiteen ma-un Seventh-day Adventist pawlpi pan Pastorpa tawh thu kikupkhopna nei uh hi. A kiteen khit uh ciangin Adventist pawlpi biakinn ah kikhop ding khensat uh hi. K unu in Lai Siangtho munte leh thugennate hong khakkhak ta hi. Tua khitciangin a piang ngeilo thute damdamin hong piang toto hi. Ka lawmte khatin Topa Pasian’ kiangah ka lungim ka aap ding hong hanthawn hi. Tua kaalsung mahin adang ka lawmte khat in, “Hih leitung hoih lo hi. Topa Pasian’ kiangah ki-pumaap in”, ci-in Topa Pasian aadingin ka nuntaak ding hong thuum ngaungau hi. Topa Pasian in Amah a zahtaak pasal hoih hong piak nadingin ama’n thu hong ngetsak sawnsawn hi. Ama’ thungetna a thu in ka lungsim hong sukha mahmah hi.\nA sawt loin, ka unu’n zong, “Topa Pasian in naakpitakin nang hong taai hi ci-in ngaihsun ing. Ke’n ka naunu hong taai kei leng, nang mawhna sisan ka hong ngen ding Topa Pasian in ci hi ven” hong ci sawnsawn hi.\nKa unu in Ezekeiel 3:18-19 sungpan, “Migilo khat pen si ding hi, ci-in kong gen ciangin amah kikheelin a nuntak theih nadingin thu na hilhkholh keileh, tua mi pen mawhnei mahin si dinga, ahizongin, ama’ sihna thu ahihleh nang kong ngawh ding hi” ci-in hong sim ngiat hi.\nAhihhangin, hanciamin, paulap ka zonga, “I nu pawlpi ah ka kikhawm mah ve leh” ci-in ka gen hi. “Ahizongin ka naunu in tua pawlpi ah nuam salo hilo na hiam? Adventist pawlpi biakinn khat peuhpeuh ah kikhawm pongpong dih ve. Amau hun hoih nun pha khat pia sin aw” ci-in ka unu in in hong genpha hi.\nMai kaal Sabbath ni ciangin Adventist pawlpi biakinn khat ah kikhop ding kamciam ka pia hi. Ahizongin, na sem dingin hong kisam ahihmanin ka kikhawm thei kei hi. Sabbath ni 3 vei a kizomin na ka sem hi. Ka unu in kikhop vai hong dot ciangin nasep tamluat manin ka kikhop theihlohna ka gen hi. “Nasep pawlkhat pen Topa Pasian’ kiangpan thupha ngahna hilo ahi maw. Ka nau in bangmahaa kimanglo nate aadingin nasep hanciam na hi. Nasep nusia-in Topa Pasian masak limhlimh ding nahi maw” ci-in ka unu in hong gen nguutnguut hi.\nKa cih nading ka thei nawnkei hi. Ka teel man hi loin, ka ci a nat manin nasep ka khawlta hi. Siikhaan aa Siavuanpa pen kum 4 sung ka siavuan ahihmanin kei hong thei mahmah hi. Siavuan leh cina kikaal kizopna hoihtak ka nei uh hi. Ahizongin, tutungin, ama’n ka natna hong veel kawmkawmin, ka khut hong leenin, kiteeng dingin hong kun hi. Tua ma-in, ama’n kei hong ngaih lam hong gen ngeilo mahbangin ke’n zong amah cikmahin ka pasal dingin ka ngaihsun ngeikei hi. Ahizongin, ama’n hong kut ciangin kei zong ama’ zi hih ding ka thukimta a, “Sia aw, nang tawh kiteeng nuam mah ing” ka cih leh amah zong hong nui hiuhiau hi.\n“Kei pen Seventh-day Adventist pawlpimi khat kahi hi. Ka zi zong Adventist pawlpimi khat hi leh ut mahmah ing” ci-in ama’n hong gen hi. Kei zong nuihsan hiuhiau kawmin, “Lem in cia” ka cikik hi. A beisa nipi kaal tawmno sungin thu lamdang tuamtuam hong piang hi. Ka it mahmah ka lawmte nih leh ka unu in Topa Pasian’ kiangah ka lungsim bup ka aap ding hong hanthawn uh hi. Ka lawmte khat in Pasian a zahtaak pasal hoih ka ngah nading thu hong ngetsak in, ka unu in Adventist pawlpi khat ah kikhop ding hong thuum ngiat hi. Tu-in, Adventist pawlpimi siavuan khat tawh ka kiteenga, Adventist pawlpimi khat ka suah ding ama’n hong kun hi. Topa Pasian in hong sapna ka langpan thei nawnkei hi. Tui kiphuum dingin Lai Siangtho thu ka sin saan hi.\nTuni-in, kei pen Adventist pawlpimi khat ka hi taktak ta hi. Siavuanpa in kiteen ding hong kut manin Adventist pawlpimi khat kahi kei hi. Ka unu in hong hanthot manin Adventist pawlpimi khat ka hikei hi. Pawlpi nuam kasak manin zong Adventist pawlpimi khat kahi tuankei hi. Ama’ Thupiakte a zui ding leh Topa Zeisu upna ah a lawp mi siangthote tawh a kipawlkhawm dingin Topa Pasian in a hong sap manin Adventist pawlpimi khat kahi hi. Ka lungsim khempeuh Topa’ aa ahi hi. Tu quarter Sabbath 13na sumpi pawlkhat pen Esmeralda teenna Angola gam, Luanda khuapi ah Seventh-day Adventist pawlpi saang khat lamna ah kizang ding hi. Phaltak aa nong piak uh sumpi hangin lungdam mahmah ung.


url: =Na tembaw khul in! ~ Mungpi Khupson :: ZOMI DAILY\nposted on 16 July 2016 at 12:32 am Lomkholna: Article, Biakna, MungpiKhupson\n“Jesuh in ama kiangah, ‘Bawng lokhawhna lenkawmin a nunglam a en mi pen Pasian’ Ukna tawh kituaklo hi,’ ci-in a dawng hi.” – Luka 9:62\nAD 1500 pawlin Mexico gamah Aztecs minam na om uh hi. Hau mahmah uh ahih manin Europe minamten sim sawmin tam veipi kuan uh a, ahi zongin lawhcing ngeilo uh hi. Tua leh 1519 kumin Spanish galhang Hernando Cortez in tembaw 11 tawh galkap 500 tonpihin sim ding hong kipan hi. Galkap tampite’ nungkikna mun Yucatan piau a tun uh ciangin Cortez in a galkapte kiangah bang thu pia hiam cih leh, “Tembaw teng khul un” cih hi geu hi!\nA nungzuite laka khat in, “I tembaw teng khul leng bang tawh ciah kik ding I hiam” a cih leh, Cortez in a ma’ sanga ngaihzaw in, “tembaw teng khul un…I ciah kik ding leh amau tembaw tawh I ciah kik ding hi!” ci hi. Tuateh a tembaw teng uh khul uh a, nungkik theih hi nawnlo cih tel mahmah kawmsa-in a galte’ omna lam manawh uh hi. Sih ding leh zawh ding kikal bek hi ta aih cianga, nakpitakin thasan uh a, a tawpna tak teh gualzawhna hong ngah uh hi! Tua ni a kipan Cortez’ kammal “Tembaw teng khul un” cih pen hong kilimzat mahmah a, gualzawhna dinga kihanthotna kammal hong suak hi.\nTua ni-in Cortez leh a pawlten a tembaw uh khullo hi leh nungkik kha ding uh a, a lungsim sung u’ah nungkik nading mun om hi cih thei le uh tuacipi’n a galte uh lim do khollo ding uh hi. A mau’ tembaw hi lo, kuama’ zawh zawhloh Aztec mite tembaw ngiat tawh gualzo-in a ciah kik theihna hang uh pen bang dang hi loin, a tembaw uh a khul ngam man uh ahi hi.\nTuni in nang leh kei ki-enpha kik hi. I lawhcin theihlohna hang bang hi a, I mainawt theih lohna hang bang hiam? Nungkikna ding mun hau lua I hi diam. I tembaw bang hiam kisittel dih ni, Cortez bangin I khul ngam taktak diam?\nSuahtakna ding leh Gualzawhna taktak ngahna dingin nung hei loh kisam pha mahmah hi. Lai Siangtho sungah a nung heikik Lot zi bang suak hiam, I theihsa hi. I Topa Zeisu mahmah in zong a nungzui mi hi dingin nunglam a en mi na deihlo bektham loin Pasian ukna tawh kituaklo hi na ci hi (Luka 9:59-62).\nCortez mah banga tembaw khul ding thu a pia ngam makai, Cortez’ nungzuite mah banga thumang taka a khul ngam nungzui Zomite lakah i kicin ciangin thupha ngah minam ciang bek hi nawnloin thupha saang miman I hi ta ding hi.\nPrevious: Malaysia Myanmar Embassy mai ah Rohingya te’n lungphona nei\nNext: Na muhna khat bek tawh thukhen kei in ~ Khaineu Hatlangh


url: =Mi picing te nuntakzia ~ T. Sawm Lian :: ZOMI DAILY\nposted on 4 December 2016 at 3:00 am Lomkholna: Article, Sawmlian\nMi picingte pen kizahtakin, thupi kisa hi. Kum tampi pha napi, a kum tawh kituak het lo a nungta om a, naupang cik hi napi, a kum tawh kituak lo-a picing mahmah zong om hi. Tua a picing nuntakzia pen bang teng hi mawk ding hiam? Tampi lak panin tawmkhat en dih ni :\n1. Mi picing taktakte pen a heh mahmah uh hangin kidawk khia sak pahpah loin ki-ukzo uh a, kam nem takin thu gen thei veve uh hi. Kitheihsiamlohna leh haksatna a om hun ciangin thatang hat thu-in nate siasak pah gamgam lo a, buaina pen thu tawh zawh hamtang sawm hi.\n2. Mi picingte in midangte muang ngam uh a, ama sep theih ahih hangin midangte tungah sep ding ap siam hi. A lawhcin uh ciangin amau bek lawhcing loin, a seppih dangte khempeuh zong lawhcing uh hi.\n3. Mi picingte in a nasep khatpeuh pen, a lawhcin ma-in midangte in a gensiatsak hangin, a lawhcin hun ciang manpha ding hi cih a theihcian manin lungkia loin sem veve hi.\n4. Mi picingte in, midangte in a sep dikloh leh hoihloh a gen uh ciangin leh, a maanzaw a lah uh ciangin guallelhna in ngaihsun lo a, kiniamkhiatna tak tawh, “Sem khial kha mah ing” ci ngam a, amah a maan zawk leh zong, “Ka gengen sa ahi mah ve le” cici se lo hi.\n5. Mi picingte in thukhensatna hoih tak bawl thei uh a, tua a thukhensatna kip takin len hi. Mi picing lote in ahih leh, na sep ding a hoih tampi mu/thei uh a, ahih hangin sep ding pen theician lo uh ahih manin a hun manpha tak uh a mawkna in beisak zel hi.\n6. Mi picingte in a hun leh a mun tawh kituakin kampau leh gamtat kidawm siamin, zang siam uh hi. Nuih a kul hun ciang nui-in, sep a kul hun ciang sem uh a, a hun le mun, a masa leh a nunung ding khensiam uh hi.\n7. Mi picingte pen a kibawlpha thei nawn lo nate hangin kilungkhamsak lo uh hi. A phattuamna om nawn lote hanga lunggimna leh midang mawhsakna pen hai huai sa uh hi.\n8. Mi picingte in bawlphat, bawl lem, leh bul kipat thak a kisap ciangin hangsan takin ma pang ngam hi.\n9. Mi picingte in nasep bul a kipat vanglak leh a tawp dongin muanhuai takin sep ut uh hi.\n10. Mi picingte in amau pumpi leh kha adinga hoih lo tuamtuamte’ sila suak lo dingin hanciam uh a, tuate hong nai ciangin zong taisan ngam uh hi.\n11. Mi picingte pen makaih leh uk den kul loin, ama thu-in a sep dingte sem ngitnget a, makai leh a uk omlohna hanga lawhsapna pen ama nasepna munah om ngei lo hi.\n12. Mi picingte in sum tampi a ip sung uah a puak uh hangin, a zat nading zongzong lo uh a, a kisam om lopi-in mawk zat ngei lo uh hi. A deih uh hi loin, a kisap bek uh lei uh hi.\n13. Mi picingte pen zakta thei lo hi loin, zakta lo thei uh hi. A sep ngei nailoh ahihna hang leltak tawh mite lametna pen lawhsam sak ngei lo hi.\n14. Mi picingte in mai lam saupi ngaihsunkhol siam uh a, tomcik sung nopsakna hanga lawhsap sangin, ama adinga hoihzaw leh a lawhcin nadingin tua nopsakna pen pelh phot ngam hi.\n15. Mi picingte pen midangte adingin muanhuai uh hi. Ciampel ngei loin, mite in zong ‘mi muanhuai’ ciin thei uh hi. Ama tunga mite lametna bang pen lawhcinsak sawm hamtang hi.\n16. Mi picingte in kidemna munah a hat uh leh a lang lamate lungsim na sak dingin lungdam lo uh a, a leh uh leh zong a hat lamte lungdampih siam hi.\n17. Mi picingte in makai sep khawng ut pongmawk lo uh a, makai a seploh ciang tua kipawlna nuaksan/taisan tuan lo uh hi.\n18. Mi picingte in makai a sep uh ciang deihsak luat leh pampaih luat nei lo a, zong kilangkhia sak lua se lo uh hi.\n19. Mi picingte pen mite in a phat hangin tahlawp henhan tuan lo uh a, a gensiat hangin zong thanem pah tuan lo uh hi.\n20. Mi picingte in hun haksa-ah haksatna a thuakpihte makaih thei uh a, buaigawp loin haksat hun ciangin zong pilvang takin thukhensatna bawl thei uh hi.\nLeitung bei maloh ‘thupi hi’ ci-a kigen den ding picinna neih sawmin, i hih theih khomkhomin mainawt ni. T. Sawm Lian (Daihna Cabin)\nPrevious: Christian Hymn te’ tangthu: Kei Nangawn Hong It Hi\nNext: Taiwan President in Trump ahopih manin China ah thangpai ~ TK Lian


url: =China nupi khatin sangnaupangno 14 temta tawh dawtliamgawp :: ZOMI DAILY\nposted on 26 October 2018 at 7:58 pm Lomkholna: China, News, Sawltak, World\nChina, Sichuan Province sungah nupi khatin Kindergarten (Mukyu) sangnaupang 14 tak temta tawh dawtliamgawp cih AFP pan kiza hi. Tuni Friday ni in China’s Southwestern Sichuan Province sungah thupiang hi ci’n Sen kumpi thuneite’nzong genkhia uhhi.\nTuabangin sangnaupangno te temta tawh adawtgawp nupinu pen kum 39 aphakhin khat ahihi. Anhuanbuk sungah akizang Kitchen Knife temta khattawh sangnaupangno te abanban in adawtgawp cimawk hi.\nTua sangnaupangno tepen zingsang Morning Exercise bawlin laisinna Classroom apualam ah apusuakkhia uh hi a, amankhit uhciangin Classroom sungah alutkiksawm laitak un nupinu in temta tawh abanban in adawtgawp hi ci’n Chongqing City aom Banan District Public Security Bureau te’n Social Media tungtawn in genkhia uhhi.\nTuabangin naupangno 14 tak akidawtliam ciangin sileh naaitawh kidim zihziah in, pawlkhat pen amai aliamgawp tawh, apuan sisan tawh akidiahcip tawh hehpihhuaithei mahmah uhhi.\nVideo: Images and video footage posted by local media online show children in blood-soaked clothes, some with knife wounds on their face. After police rushed to the scene, children were evacuated for medical treatment. The woman who carried out the attack is currently in police custody and an investigation is ongoing.\nAsawtlo in Police te aphual ah tungpah uh a, tua sangnaupangno aliamte pen zatui zaha akibawlding in amanlang in ki hemkhiapah hi. Tua temta tawh adawtgawp nupinu zong kimansuakpah in, banghang in hihbangin gamta cihte kumpi thunei te’n thudotna leh thusitna neihding in kemsuakpah uhhi.\nChinna kumpi thunei te genna ah hih tuahsiatna apianhun pen zingsanglam 9:30am hunpawl ci uhhi. China gamsung ah sangnaupang te ngimbawl in temta tawh ki phengdawtgawpna pen nidangin omngei khollo himahleh tunai ciangin buaina hongtam tektek hi.\nMore: Pasal khatin sangnaupang 7 temtawh dawtlum, adangzong mi 19 liamgawp\nTukum April khasung inzong kum 28 aphakhin pasal khatin Middle School khatah sangnaupang 9 tak temtawh dawtlum hi. Amah asangkahlai in kisimmawh mahmah ahih manin, tuateng thuaklah in amah agol ciangin aneulai in akisimmawhna sanginn ah sangkah sangnaupang te aciah uhciang in lamkal ah pangin temtawh ana dawtgawp cimawk hi. Sawltak #zomidaily\nPrevious: Meiteigun la ~ Lengtong Pauno\nNext: Aituam pilna kisam ~ Tdkhen\nSuangzang AG biakinnpi kaatna vai thunget pihni


url: =Zomi Nam Khandal Thubulte - Zomi Community Network - Your Network\nZomi Nam Khandal Thubulte\nPosted by Taang Sianpu on February 19, 2011 at 1:00am\nZomi namte’ khantoh na ding ong dal thu leh la a gui, a khil, thubul pawl khat a om hi. Tuate hang in Zomi nam sung ah ikhantoh nading zah in ki khangto lo a, I zat siam loh man in minam dangte leh gamdangte bang in I khantoh na ding hongdal thu gui pawl khat a omhi. Zomi nam bup I khan toh theih nading in, I khantohlohna bang hi a, bang hang hiam cih I theih kul hi. Tuate I theih khiat ma teng in khantohna lampi kimu lo ding a, I thanemnate pan in kipuahna om theilo ding hi. I minam khantoh na ding ong dal thei thubulte in:-\nI. BIAKNA ZATSIAMLOHNA\nA. Biakna bulphuh luatna\nZomi sung biakna tuamtuam a om I theihsa hi a, kham zawh loh zah dong in, hong ki behlap toto leh hong ki behlap toto thei lai maitak ahi hi. Pawl khat in Pawlpi lungsim uangtuang sak lua in, amau upna ahilo, amau sandan tawh aki tuaklo, amau pawlpi lo peuhmah gensia pah lian, thusimlo in simmawh bawl thei hi. Tua pen I minam bup hong thanem sak leh hong tha kiamsak thei thubul khat ahi hi.\nB. Biakna bulphuhloh luatna (Pasian’ thu thudonloh luatna)\nZomi sung ah pawl khat leuleu in Pawlpi thusimlo lua leuleu in, Pasian’ thu kinlo ahih man in biakna sung ah kihelna om lo hi. Biakna sung ah kihelna om kei leh minam nasepna tampi tak ki mazanglo tuam ahih lam ki thei khin lo hi.\nPasian’ nasemte thusimlo, gensia thapai, biakna kipawlna tuamtuam, pawlpi khempeuh gensia in nitum ki om thei hi. Zomi it ingh aci khat in Pasian’ thu a zui zo khin kei zong in, Pasian’ a bulphuhlo, ama theihna bek leh ama siamna bek a muang minam makai khat peuh pen gualzo ngeilo ding a, saupi tungzolo ding ban ah Zomi bup I mailam khantohna ding ah saupi ong kalsuan pih zolo ding hi.\nII. KHUA LEH TUAI KONGBIANG KANTAN ZAWHLOHNA\nKhua kipawlna lungsim sung ah sal taanna\nZomi sung ah khua leh tui neilo ki omlo hi. Ahih tei sam hang in khua lungsim I ukcipna kongbiang kantan zolo mi tampi tak ki om thei hi. Khua min, khua kipawlna cih ciang bek tawh buai cip in, koimah pi phu zolo in, minam lungsim kicing nei zolo ki om thei hi.\nPawl khat leuleu khangluite in “inn gua hahlo a, gamgua hah” acih dan khat in tua paunak bang tangtawh, siksan in nei liang hi. A tatak in Zomi nasepna leh Zomi sung ah Inngua I cih pen kua te hi a, a om mah ahi hiam. A om ahih leh zong tuate kuate cihnopna hiam cih khencian theih ding kisam mahmah hi. Khanglui I pu leh pate’ hun lai in ahih leh khuakhat ciang pen amau leitung zahkhat in kicing mahmah khinta hi. Tuhun ciang in tuabang ngaihsutna pen kizang thei khin nonlo hi. Khua leh tui bulphuh nop luatna lungsim tungtawn in, khualui, khua tak, omna khua, nu’ khua, pate’ khua cih bang in buaina nengneng zo ki om zeuhzeuh thei ta hi. A khengval lua in bulphuh luatna in kilemna leh ki lomkhopna ong nawngkai sak thei hi.\nKhua leh tui thusimlohna leh thudon lohluatna\nPawl khat leuleu in khua leh tui kinlolua in sep leh bawl theih ding thu tampi om mah ta leh panpih lo, thudonlo in, lunghihmawh pih ding in zong tuat lo hi. “Kei ka khua ah om hi nawn keng, kei lampi ding hi nawn kei…” cih tawh khua leh tui puah sawm vetloh idng in khensatna sa a nei leh, a thudon vetlo zong ki om leuleu a, tua zong I Zogam khantoh na ding in hong dal pi khat mah ahi leuleu hi. Zomi khempeuh in I khua tek, I khua dong ciang lampi to leng, puah zo ciat in, zemzo ciat hi peuh le hang a vek in I gawm khop tak ciang in i Zogam bup a khangto ding ana hi gige zaw hi.\nIII. BEH LEH PHUNG CIANG BEK TAWH BUAI CIPNA\nBeh leh Phung vai ah uangtuang luatna\nZomi sung ah beh neilo, beh lo tawh mi ki pianglo hi. Phung ki om a, beh ki nei tek hi. Hi mah ta leh I minam bup I kitangsappi nate, thute sang in eima beh bek a khengval lua in thupi sak in a uangtuang sak thei ki om hi. Tuate in I Zomi namte khantoh na ding ong dal thei thubul khat ahi hi.\nBeh leh Phung thaangzat in, thusimlohna lungsim\nPawl khat leuleu in ama beh leh phung na tawm theilo zah dong ding in, thu kanlo, mel theih leh u nau kanlo in ama tumtak tawh nuamsa in ahih kei leh hamsatna thuak in gum thuak thei hi. Nop a sak leh zong kuamah phawk lo in, haksatna a thuak leh zong kuamah in a huh theih loh ding ciang zah dong in thu kanlo in, ama beh leh phung thusimlo thei hi. Pu leh pi, ni leh gang, tute leh tanu haitawi cih a kipan Zomi te ngeina hoih tuamtuamte leh, meltheih innkuan sung ki vaipuakzia, kizopnate thei nawnlo in, I ngeina hoihte tawh a kigamla khangthak Zomi tampi ki om ta hi. Beh leh phung thangzat in thusimlohna lungsim in sanggam u leh naute tawh ong ki gamla sak a, khialhna lianpi khat ahi hi.\nBeh leh phung icih pen Pasian ong piak, Pasian’ ong bawlsak aih hi. Eima deih loh man in aki pum phiat theih zong ahi kei a, I deih man in, a ki tuah kawikawi thei zong ihi kei hi (Zomi numeite simloh). Pawl khat leuleu in “midangte in behlungsim nei ong sa kha leh…” cih midangte’ gen ding peuh lauthawng lua zaw in a kisuang khinsa in om den ahih man in, ama beh leh phung a gensia thapai, a langpan, a langdo, a tot bawl gige den a om thei leuleu hi. Tua zong pen a uang leh a val lungsim kician neihte dan hilo ngeina khat ahi hi. Biakna lam ah makai pawlkhat zong tuadan in a lehlam in a paikhial ki om baih mahmah hi. Tua dang lungsimpicinglo neihna zong Zomi te khantohna a dal thu khat ahí kik leuleu hi. A khengval lua leh thudangte manghilh zah dong in, uangtuang sak ding hilo bek a, meltheih, u leh nau, sanggam pihte langpan ding, leh do ding hilo hi. Tua pen Zomi-te ngeina zong hilo a, Pasian’ deihna tawh zong kituak tuanlo hi. Pasian’ bawlsa leh Pasian’ piansak beh leh phung, minam leh gam a simmawh, a thudonlo, a thusimlote thupha ngah tuanlo a, tua ban ah Zomi-te khantohna ding ongdal bulpi khat mah ahí hi.\nIV. PARTY LUNGSIM I VUKCIPNA NUAI PAN PAIKHIA ZOLO\nParty Min deihluatna min ngah nopna pialkhang kantanzolo\nZomi sung ah pawl khatte in party, pawlpimin, kipawlna min cihdanin, ama party bek thupi sim in, midangte a thusim lo in amah bek mah man a kisa, dik akisa ki om thei hi. Minam sang in min leh za leh, thuneihna, party minte a it zaw gam leh nam it a a makai Zomi tampi tak kiom ta hi. Tuate in party min deih luatna leh, ama party min than ding uang tuang sak luatna tawh ama minam pih, a sanggam pih, party ki batpihlote na tawm a meltheih, unau ki khenlawh liang om thei hi. A tawpna ah si in, na leh zong aki donlo, aki khoilo zah dong in, mihing lungsim neihna pan pial khia in, a mipih, a sapih party ki batpihlo, ama party a thukimpihlote itna lungsim nei zo nawnlo thei hi. Party politics leh non-party, (unbiased, nonpartisan) khen siam lo uh in, zong tel lo uh hi. Pary min deihluatna lungsim leh duhhopna in amit uh tawsak in, thuman tatak muzo lo, thei zolo, kigen leh zong za theilo uh hi. Tua in Zomi-te khantoh na ding ong dal thubul lian khat ahi hi.\nParty/ kipawlkhopna lungsim neiloh luatna tawh dinmun kician neihlohna\nParty khat peuh ahi kei leh kipawl khop nopna lungsim I neih loh luat ciang, eibek tangtak in, ki vakvai thei hi. Party/ Kipawl khopna lungsim a neilo lua zaw leuleu te in mi khempeuh mudah in, party cih kammal ahih nak leh a sep leh a bawl thu hoih tampi om mah ta leh, thusimlo in, mukpik san cih zong ki om thei leuleu hi. Hih dan lungsim hong khansawt leh kipawlna khat peuh sung ah ki lomkhopna lah neilo, ki belpawlna lah omlo ahih man in dinmun kip a om theihlo ahih man in minam khangto leh minam picing hihna ding hun tampi tak kitan in zekai thei hi. Party vai ah min leh puam, thu paizia zatsiamlohna in, a sanggam party nei khat peuh langpan lua zaw leuleu ahih man in, ama meltheih, a mipih, a sapih party neite it zo nawnlo leuleu cih zong om thei hi. Zomi-te nambup khantoh na ding ong khaktan thubul khat mah ana hi veve hi.\nV. KI SUNGSIATNA LUNGSIM I UKCIPNA PAN SUAHTAK ZAWHLOHNA\nEi leh ei ki sungsiatna leh lungsim picin zawhlohna\nZomi sung diakdiak ah ki sungsiatna lungsim lian lua thei in (confidence) ki nei zolo thei hi. Nam neu lungsim in ong ukcip lua zaw ahih man in, sep khialhna i neih kei leng zong I mit hahdan leh, I gamtat luhek, I kampau zia in lak khia gige den hi. Gentehna:- (Zomi Nam Ni or Zomi National Day ding pen Zomi Nampi Ni) cih bang khong laih sawm mawkmawk. A tatak in Zomi pen nampi, namneu cih hilo in, Zomi hi ngiat lel hi. Nam “Neu” leh “Nampi” bang tawh teh cih om lai a, nampi cih theih na ding in Zomi pen leitungbup ah nam lianpen zong kihi tuanlo a, nam neu pen zong kihi tuanlo hi.\nTua ahih man in a pi, a no, a lai cih tawh eima ki suangtakna lungsim (insecurity) lah kullo a Zomi Nam Ni or Zomi National Day cih ding ahi hi. Tua bang ngaihsutna hong pianna pen lungsim picing nei zolo, ei leh ei kisuang in, mi bang kisa lo ihihna pan hong pai ahi hi. Zomi-te paunak khat ah “Kaunei ki sungsia…” acih mah bang in nam lian, minampi kisa lo lua zek a, mite ong et niamding lau thawng val lua (inferiority nei) ihih man in, mite in ong pimuh luat ding utna tawh Zomi Nampi Ni cih bang kammal a zang a om thei ahi hi. A tatak in Zomi ihihna pen a ki sungsia sa in ding hi peuhmah lo, a ki sungsia sa a om ding hilo a, minam lianpen ihihloh mah bang in, a neu pen zong hi tuanlo ihih man in I minam ni pen Zomi Nam Ni mah cih ding ahi hi. Hih pen gentehna khat bek hi a, kisuang lungsim neih kawmsa in I kampau, I laigelhte pen thu leh la a thei tatak te’ muh ding kilawm lo hi. Sep khialh leh bawl khialh akilang lua omlo napi in, tuadan kisuang luatna leh ki sungsiat luatna (insecurity and inferiority concept/ complex) in Zomi namte khantohna ong dal tan, ong thakiam sak leh ong zekai sak thei thubul ahi hi. Pawl khat leuleu in Founder, President cih te pen an duh sang in a duh zaw om thei leuleu hi. A phuan khia masa, a zang masa, a phuak tawm limlim cih min ngah nop luatna lungsim in zong lam ong pial baih sak mahmah thei leuleu hi. Tuadan lungsimte in Zomi nam I khantoh nading ong dal thubul ahi hi.\nIhihna sang a lianzaw in ong kimuh ding deih luatna\nLungsim ki picing khinlo leh, I muh thak, I tuah thak vive hi zaw pian ahih man in ngaihsutna thak kician ki nei khin lothei hi. Tua mah bang in min deih luatna leh mite’ ong pimuh luatna ding utna, lunggulh luatna tawh, eima hihna, eima siamna leh eima pilna ahi zah ciang khat sang a khengval zawk pek in min I deih a, I sepna leh I bawl na khat peuh i ki lat sak nop luat ciang lam kikhial baih in, ki paikhial baih mahmah hi. Tua in picinna lam ong manawh pih lozaw in, kiatna, paikhialhna leh a khengval/ a uang (extremism) lam hong tun zaw hi. Lai Siangtho sung ah Lucifer in zong “kei” cih lungsim a neihna lianlua ahih man in, ventungmi hihna pan, leitung ah khiatsukna ngah ahi hi. Ihihna sang a sangzaw lua, a lian zaw lua in I ki pholak nop luat ciang lampialna tawh kizom pahpah hi. Min dieh luatna a kipan tuadan thute in I Zomi nam khantoh na ding ong dal thubul ahi hi.\nVI. GUALZAWHNA LEH GUALLEHNA PUAKSIAMLOHNA\nGualzawhna pen Guallehna tawh khupna\nZomi te i khanna niam in, tualniam hi ci leng ki khial lualo hi. Leivui pan in ong lamto Pasian hi a, pilna, siamna, gamdang mun tuamtuam ah leitungbup makaihna kipawlnate cing ah ki om ta hi. Minam khangto leh gam khangtote in amau gammi, minam sung ah a thuthei masasa, a pil, a siam masasa thu dot bawl in, kup bawl uh a, gam leh nam khantohna ding in hanciam uh hi. Tua tawh kituak in mipil, misiamte in a pillo, a theilote hawmthawh thei uh a, khat veivei ciang a simmawh bawl tawh a kibat khak hun zong lah om thei hi.\nHi mah ta leh tu laitak Zomi sung ah, Dr. ngah te, Ph.D sinna a neite, mipil, misiamte in a pillo, a siamlo mipite ong simmawh hilo zaw in, a bangmah theilo, a bang mah a neilo teng peuh in I mipilte thudot bawl ding cih genloh, gensia in, “tua Ph.D te ciangciang, Dr. te khong lel tak, Dr. ahih hang…” cih bang kampau ki za hiaihiai ta hi. Minam khantote in a minam sung ah mipil, misiam leh thutheite thu dot bawl in, a zahtak bawl hun laitak in, Zomi-te in I mipilte thudot bawl lo zaw in, gensia thapai in hazatna lungsim tawh lanpan bawl in, simmawh bawl zaw kik bilbel hi le hang kilawm hi. Hih pen Zomi-te khantohna ding ong dal thubul khat ahi hi.\nPilna thusimlo in, pilna neite ko leh, gensiat thuah in, I langpan a, I gen siat lai teng, pilna I thupha, pilna I manphatna ii gah I ne kha ngeikei ding hi. Hih pen Zomi a uangtak leh a khengval upna nei (extremist) pawl khat I kalsaun dan hi a, tua lungsim ong kizeel leh, minam bup ken sung ah kiat sang in lauhuai zaw hi. Tua bang in Dr. te gensiate, I minam sung mipil, misiamte thudot bawllo zaw in, a galbawl icihte pen Dr. genloh, master zong ahilo, bachelor kiciang na tawm zong a ngahlo ki tam zaw hi. Mi thumu tatakte’ paunak bang hi leh “khapi en kawm in, khapi a gal naknak thapai uitalpi” tawh kibang ahi hi. Tua bang in a uangtat, deidanna lungsim a nei minam it-te in I minam hong makaih phial leh zong saupi ong tun pih zolo ding uh a, namdang, gamdangmite lak ah maizum huai lel ding in, koi mah kitung zolo ding hi. Tua ahih man in Pasian’ thupha hong piak I mipil, I misiam, I minam sung ah thumu masate thu dot bawl in, amau makaihna zui siam leng I gam ong cidam in, Zomi sung ah ki-itna ong khang ding a, pilna thudon leh thupisim khangthak Zomi makai tampi ong ki behlap ding ban ah thu leh la hi ta leh, pila tawh I gam leh minam ki khangto ding hi. Pil kineihna leh ki theihsakna sawt kikhom lo a, thumuh takpina, pil takpina leh, theih takpina bek in I mina ong lamto ding ahi hi.\nPasian’ hong piak i minam sung ah tawm I neih hetlo I mipil, I misiam, I U Liante simmawh bawl zawsop lo in, pilna langpan, langbawl lo zaw in, thu dot bawl in, I it bawl ding kisam zaw a, I panpih, I lapsang, I pawl bawl ding kisam zaw hi. Pasian’ in I minam sung ah ong piak pilna leh siamnate pen simmawh bawl kha in, I nawl khin bawl khak leh, I minam Pasian’ ong piaksa thupha simmawh bawl ihih man in I Zomi nam khantohna a khaktan, a dal thu ong hi ding hi. I gualzawhna leh I thupha pen guallehna tawh I ki nelhsiah sak loh ding thupi ding hi.\nGualzawhna tungtawn pan in lampial in, paikhialhna\nPawl khat leuleu cihteihna, gualzawhna leh Pasian laptohna a ngah ciang in ama pianna khua leh tui, ama minam leh ama kipat masakna dinmun luite manghilh in, midangte a simmawh bawl leh a thudonlo om thei hi. Pasian’ piak pilna leh siamnate pen mipi’ phattuamna ding leh ama nuntakna ding in zang siamlo in, ki phatsakna leh, ki tuambawlnopna lungsim tawh kidim in lampi sikkhialh baih mahmah theih hi.\nZomi nam bup i khantoh theih nading in ong dal thubulte i theih ban ah a kisapna munte ah akisam bang in behlap, puah in, khiam in kalsuan leng Zomi vontawite in Kawlgam, Vaigam leh Zogam bek hilo leitungbup a mizatam lai ah vabang pil in, hong paal lun ding hi.\nDisciple Kap Sian (Taang Sianpu)\nDownload in PDF here: Zomi Nam Khandal Thubulte.pdf\nComment by Sia Khampeek(Tongsan Pu) on February 19, 2011 at 12:25pm\nNa laigelh thupi le picingsa ing. Zomi sungah i kisap leh i kipuah ciat ding thute taktak hi sa ing.


url: =Vaimimciim ~ Hau Za Cin :: ZOMI DAILY\nposted on 11 March 2016 at 7:00 am Lomkholna: Article, Hauzacin\nKa lamet hetloh, ka upmawh zong hilo, ka takpi mah in Vaimimciim kham takin ka hawp kha hi. Hampha kisa ing. Ka hawp mun mahmah laiin bel cimtaak phialphial ing. Tuni in hampha kisakna hizaw ta hi.\nKa khanna ann ci leng ka khiallua kei ding hi. Bekan leh Vaimim buang pawh ka neu lai (ci dih ni, upate kammal kawm in) in lim nek kha bilbel ing. Vaimim leh Bekan zing leh nitaka nek denna pan Buhsih leh Aksa omna gam ciin Murlen a kidelh vengveng hi a, tuni in ka mangngilh hetloh dingin ka khanna ann ka mai ah hong kilui, hong kipuak hi cih ka phawk hi. Topa in hiciang hong tonpih hi tazen ka ci hi. Ebenezer!\nKa nu in zingsang sim bawngnawi suk a, ken a kuang ka tawisak hi. Ka suk khit uh ciangin bel khat tawh suangso in tua zawh ciang a dat teng (a tungah a phuan) tawh vaimimciim sawhcial (polh, tok, hel, mix) in tua tawh zingann a kine khin hiziau a, sanginn lam delh vingveng kul zel hi. Nitak khuamui peuh leh vaimimciim leh bawngnawi khing teng tawkkhom in sikkeu tawh kihawp diahdiah a, gilvun kikang pingpeng in kilum suk leuleu hi. Vaimimciim sungah Buhsih sangin tuisik tamzaw hiding hiven zingsang thawh ciang mang sungah tuibual mahmah kibang kha thei zel hi (tua hun in, hehe)!\nVaimim lo ah vaimim a gau ciangin thungpi khat tawh ki kuan a, thungpi dim kipua zo nailo ahih manin a gik khom khat tawh nute nung kizui ngaungau hi. Sangkhak ni ding kingaklah a, sangkhak ni ciang vaimimgau leh tangmai tawh ki ni tum den hi. Mother Tongue tawh sangkah lai khawng mah a nuam veve khat himawk e! Sau suut dah mai phot ni.\nMualsang dawnah teeng Zomi te in lo mah kho tangtang in nek ding kizong hitazen a, i tenna mun leh mual ah a hoihzaw buh sangin vaimim mah a kilim ciin penpen ahi hi. Rev. Khup Za Go in, “Ann” (food) i cih pen a khiatna limtak theih kul hi” na ci zel hi. Zomi te ann pen vaimim na hi mahmah tham a, ahih loh zawh a sawt nai hetlo khat hikha mai ding hi. Zomi te hun sawtpi sungmah i annpi (staple food) pen vaimim na hi mawk hi. Tua manin Vaimimciim nek khak nak leh Zomi hihna kiphawk ngaungau hi. Vaimimciim nek khak nak leh pianna, khanna, lawm leh gual mitkha ah kilang pahpah hi. Khualui kiphawk a, lawm luite kiphawk in, hunluite kiphawk hi. I hihna, i kipatna, i bulpi hong phawksak hi.\nLamet hetloh-a vaimimciim ka nek khak vat ciang Zomi ngeina ki itna leh kideihsakna ka phawk hi. “Khua lam pan kong puak hi” a cih semsem ciang hong deihsakna thuk kasa semsem hi. Khua lam pek pan mawtaw tuang, vanleng tuang khinsa ann lim kinekpih cih pen ki deihsakna leh itna thupi hi cih ka phawka, ka hamphatna hangin ka lungsim ah Topa ka phatphat hi.\nVaimimciim leh Beli pen ka nu hong huansak den ngei khat ahih manin ka mitkha ah video hong kilak naunau hi. Kei mahmah in zong nute pate lokuan kal, sangkah tawp ciang vaimim leh beli ka huan ngei zel, kimawl in paisan kha zel ka hih manin ka kimawl kaal in a tui na kangin na kaang gawp kha thei zel, nute pate hong tunma a tui tampi nih in meicih to semsem in so sak litlit kik man zel….. tua dan khawng mitkha movie ah hong suak naunau hi.\nLengtong Pauno in ‘Vaimimciim La’ phuak a, Zomi khempeuh in hilhcian kullo a theihsiampah la suak hi. Mi khempeuh sinlung tawh kinai ahih manin mite lungsim bun hi.\nNgeina ah natveh, sigal, pawisiim cih khawngah khutguak tawh a kipai utlo na hi gige hi. A tam a tawm thupilo in khutguaka pai ding na utlo uh himawk hi. Tua pen kiphawkna, ki itna, kideihsakna hi a, vang kipiakna, tha kipiakna, thupha puak ahi hi. A hoihlo pan a hoih lam manawh ding kideihsakna na hi gige hi. A sia pan a pha ah kalsuanna ding ahi hi. Mihing nuntakna ah bah hun om a, thanem hun om hi.\nLawp mahmah hun om a, thadah mahmah hun om hi. A bah a nguite thapiakna ding leh thadim kikna dingin deihsakna a kipuak, tha a kipia, a kitawsawn zel ahi hi. Tua bang ngeina hoih a nei Zomi nam ihi gige hi. A dahte tawh a dahkhawm, a nuite tawh a nuikhawm minam ihi hi. Tua tawh i kipelh pianpian leh i minam kalsuanna ah lam kipial ciauciauta cihna hiding hi.\nMakai khat in mipi lakah it tuam deihtuam i neih leh lamkhial kihi ta a, mipi in zong mimal khat peuh thuman in thumankei taleh i deih tinten leh bel lamkhial kihi kha ding hi. Zomi ngeina ah thudik leh thuman, itna leh deihsakna a kithupi bawl hi a, hazatna, engkona, huatna cih khawng a kideih vetlo, mipi zak dinga tangko cih bang zong a kizang ngei hilo hi. Vaimimciim hawp khawma zasan leh ci-al a liak khawm liailiai Zomi te ihi hi. Hau Za Cin\nPrevious: Kawlgam Vice President Kikipsak Khinta\nNext: Zomi leh Biakna ~ Pu Zokhai\nEU gamte’n Africa leh Middle East panin Refugee mi 50,000 laksawm\nThuthak tomkim ~ The Tedim Post (17 Aug)\nNa Rights na theihmah bangin\nTrump President dingin acin manin lungphona neihna piangkawikawi ~ Thang Khan Lian


url: =Zomi, Zogam tangthu (Chapter-1) :: ZOMI DAILY\nposted on 29 October 2014 at 11:11 am Lomkholna: Article\nSakollam Baptist, Silver Jubilee Laibu laimai 414 ah, “Arabiante tangthu sungah Sengam Tibet pan paikhia Zho minamte pen Japhet suan sung mite hi ci-in gen hi. Hih thu leh ih pu ihpate thugen Mongolia gam, Tibet pan piang ih hihi” cih thu hong kituak ahihman in, Zomite bul leh bal pen Sengam pan piang ih hihna thu kip hi ih ci ngam hi.\n2011 Dec 13-18 GZA Meeting ah Lamkaa pan hong pai Primodialism Master pa in, “ Zo pen mi min hilo ding hi; ih pu ih pate min khat bek om ngei lo hi” cih thu hong gen ahihmanin nasia takin kikupna kinei pah hi. Rev. Dr. Pau Khan En (GZA President) in, “Zo cih pen mimin hi thei veve ding hi, bang hang hiam cileh, ei theihbat ciangah ih pu ih pate min nih ciang bek ahihhangin, ei theihbat nawn loh hun lai-in min khat zong hi thei veve hi” ci-in gen hi.\nGZA Secretary Rev. Dr. Cin Do Kham genna leuleu ah Zo pen mi hitaleh hitakei leh Rev. Bishop Felix in, “Zosuan tate ih hihi” acih mah bangin ih vekpi min lawhna Zomi ih identity a hihna thu, 1925 kum in Cope topa hong bawlsak Zolai simbu panin Zomi ka hihi ih cihsa, 1953 kumin Zomi Baptist convention na kiphut khiasa, 1961 kum in, Pu Go Gin in Zomi National tawh ma na pang zo a, 1990 kumin ZNC Put Sitni Cin Sian Thang in Zomi National tawh party gualzawhna a na ngahsa te banah mangkangte in Chin min hong vawhma pek in Zogam ah Zomite teeng khin ih hihna thute hangin tuni in ih Identity hong kidong leh Zomi ka hihi acitek ding ih hi. Tua ahihman in eite ii bul leh bal Zo, Zho, Jo,Xo bang teng hita phial leh zong Zomi ih hihna thu ei tek in a kipsak toto ih hihi. Chin cih zong 1894 kum lai a Cares and Tuck in Zogam tangthu a gelh hun in Chin Hills ci-in gelh uh ahihman in, Kawl kumpite’n a paisuak in Chin hong ci uh hilel ngel hi. Kawlte Lai-at sia, Teng Phe Myan in zong “Chin ih cihte amau leh mau Zomi kici uh hi” ci ahihman in Tetti (witness) kip anei gige ih hi a; “tu leh tu in Chin pan Zomi kilaih pak tawh akibat hangin Chin min ih ngahma pekin Zomi hikhin zo napi hangin midangte hong piak min pen ih min taktak sa kha in thupi ngaihsut zaw kha ih hihman in a buai thei ding tawh a kibat hang asawt lo in Zomi ci-in khangthakte in eite sangin olno takin hong zang paisuak lel ding uh hi” ci-in Sia Do Kham in hoihtak Proving hong nei hi. A kikhawm mipi 360 te in 100 ah 100 kithukim in, tuani a kipan Zomi cih thu a kithupi sak diak a hihi.\nEthnologist te muhna ah “Tibetu-Burman akicite pen Tibet gam pan paisuk uh a, AD 900 kum pawlin Tagawng khuasat uh hi. Tagawng panin kitheh zaak leuleu uh a, AD 1200 hunlai pekin khamtung gamah ih pu ih pate na teeng zo uh hi” ci hi.\nAsho Chin te ciaptehna ah ‘Tet, Pyu, Zo, Mon, Kanyan cihte pen Tibet gam pan piang ih hi a (Mizo) Lushai bawng teng “Sepui” ah, Jahow bawng teng “Sunthla” ah, Zo bawng teng “Ciimnuai” ah mun kilatek hi’ ci uh hi.\nPu Zam Suan Thang laibu Zosuan Tongluan ah “Abi-Yahoo in Zo pen Israel minam ih hihna 15 points tawh gen hi” ci hi. Laisiangtho siam mi pawlkhat in zong Manaseh suan ih hi ding hi cih upna nei uh hi. Kum 2000 Magazine sungah “Ih pu Zo pen bang hun a piang cih thu kan hak mahmah kha ding hi. Xo pen ih tangthu masa pen hizaw” ci-in Rev. Go Cin Laang in at leuleu hi.\nLaiat pa khut pan Zomi thu: “Bang teng bang teng hitase leh anai thei bel ei Zomi te tangthu ih theih pen Ciimnuai ah ih teen khop hunlai in Laapi khat na nei uh a, ‘Eiteng khawl khawm a tuam om lo khul a piang a, tun sung khat piang laigui zomte ih hi ngeingei e’ cih ih lapi hong suak hi. Tua laa in eiteng hong gawm den lai ahihman in hih ih lapi pen Zomi te bul leh bal, thulian masa pen hong suak ahihi ih ci ngam hi.\nTua banah Zomite in a nungta Pasian ih biak ciangin, “Khazih sungah pum khat hi hang” cih Tapidaw laipi ih neih leuleu pen, Zomite ih bul leh bal thulian nihna hong hi leuleu mawk hi.\nBy Rev. Go Za Suum\nPrevious: “Zosuan Tuailai Khawmpi 2 veina 2015 – Abucing khantohna ah”\nNext: Ka phuutkhaak ngei thukhat\n2 December 2014 at 2:00 am\nKhat a i kigawm nang aih nak leh bg2 min ici zong thukim ingh..Pawlkhat ten lipkhap ngaihsut kei mawk uh in aneu2 a i om letlat sang paukhat nam khat lai khat zat ziauh ding mah i nampi sung a ding ka lunggulh pen hi..ei leh ei buang ikiho ciang kawlpau zat kullo teng mah2 a phadiak in Zomi a din ding mah 100% in sang ingh..\nPhawkna Hun ~ Pa Ngin Lam Thang (Mualbem, kum 30)


url: =Japanese Princess khatin Royal hihna nusia in mimawkmawk khat teenpihding :: ZOMI DAILY\nposted on 17 May 2017 at 4:34 pm Lomkholna: Japan, News, Sawltak, World\nJapan kumpinu “Japanese Princess” khatin nampi hihna “Royal Status” nusia in mimawkmawk khat teenpihding cihhiau mawk hi. Apasal dingin ateelpen Restaurant khatah aki muhpihkhat hi a, Beach Tourism ah nasem khat cihi.\nPrincess Mako pen Japan’s Emperor ii atunu ahihi. Akhantawn a awngkaiding in ateelpen mihau milian hilo a, tuipi gei gungei ah nasem Kei Komuro akicipa ahihi. Kei Komuro pen Ski tuansiam, Violin tumsiam leh anhuan asiamkhat kici hi.\nHihpa tawh Princess Mako pen sanginn panin aki mukha uh ahihi. Japan, Tokyo City sung aom International Christian University ah sangkahkhawm uh a, tuapan in aki ngaikha uh ahihi.\nEmperor Akihito ii atunu ahi Princess Mako pen nampi namlian khat hi a, ahi zongin mimawkmawk khattawh akiteenleh Royal Status kici nampi hihna pen akhahsuahding himawk hi. Royal Family panin mimawkmawk dinmun atungding himawk hi.\nHih alawm ngaihpa tawh akiteenni akipan Mako pen Princess hinawnlo dinga, Commoner khat hitading hi. Ahi zongin Mako in Princess dinmun akhahsuahding phamawh salo a, alawm ngaihpa akhahsuahding lunghimawhzaw hi.\nAnu apa kiangahzong hihpa tawh aki ngaihlam genkhiakhin in, anu apa te’nzong khamzolo in thukimpih khinta uhhi ci’n NHK News te’n genkhia hi.\nVideo etnopleh: Japanese Princess Mako to become engaged\nPrincess Mako pen International Christian University panin 2010 kumin sangman hi. Tuakhit ciangin Scotland gamsung aom University of Edinburgh ah sangkahbeh leuleu hi.\n2016 January khasung in University of Leicester panin Master tawh Art Museum and Gallery sangman leuleu a, mimawkmawk hetlo, Royal Family ahih banah pilna thuaptampi aneikhat ahihi.\nPrincess Mako pen tulaitak “University Museum of the University of Tokyoa” Researcher asep laitak ahihi.\nRelated: Japan numei khat kum 80 aphakkhit ciangin “Porn Actress” nasep tawlnga ta\nKi itna ki ngaihna taktakpen athupi himawk hi. Nungdiak in French President angahpa thu ih simkhin hi. Ama sangin kum 24 val a upazaw nupi ta 3 aneikhinsa khat teenpihlel hi. Azi pen sangsia asemngei khat hi a, ki makaihsiam uh hidinghiam tu’n French President dingin teelcing hongngahkhia mawk hi. ZD Sawltak #zomidaily\nPrevious: Numei khat a awmbo ah asuaih Tattoo aphiatleh meimapawn lianmahmah piang\nNext: Kum 7 aphapan naupangkhat akhut langnih in kol kibulhsak ahih manin lamdang kisa


url: =Leitungbup hong linglawng sak Ebola Lungno/Natna thu. - Laibu Saal\nHome > Random Posts > Leitungbup hong linglawng sak Ebola Lungno/Natna thu.\nLeitungbup hong linglawng sak Ebola Lungno/Natna thu.\nEbola virus ih cihin bang hiam?\nNzara, Sudan le Yam buku, Democractic Republic of Congo munte ah 1972 kum in ebolavirus nihvei lang ngei hi. Hih virus pen Ebola akici gun gei aa khuano khat pan hong kizel khia masa pen ahihman in Ebola virus akici ahi hi.\nAtaktak in Ebolavirus pen khenpi thumna sung aa kihel ahi Filoviridae family (Filovirus) nam khat hi in ama ii ci (gene) pen Marburgvirus le Cuevavirus nam ahi hi. Ebola cih min tawh nam nga in kikhen hi.\nTau te in -\n2. Zaire ebolavirus (EBOV).\n3. Reston ebolarvirus (RESTV),\n4. Sudan ebolavirus (SUDV),\n5. Tai Forest ebolavirus (TAFV) te ahi hi.\nEbolavirus tawh kisai in thei huai thu 6 om aa\n1. Ebolavirus natna pen Ebola Siluang Cisa Natna (Ebola haemorrhagic fever) kici in natna avei te ahileh si zah dong in thuak uh hi.\n2. Khatvei hong piankhiat (outbreak) nak leh sihna (fatality rate) pen 90% ciang tung thei hi.\n3. Adiakdiak in apianna pen Africa gam laizang, nitumna lam le guahtamna gam mangtulak le khualumna munlam ah piang masa hi.\n4. Gamlak ganhing te pan mihing te tung ah kilawh in mihing te tung pan mihing le mihing kilawh hi. (human to human transmission)\n5. Fruit bats akici baak (Pteropodidae family) te pen Ebola virus te omna mun (natural host) hi dingin ki um mawh hi.\n6. Cina aa azawm te pen thukin bawl ding kisam hi. Bang hang hiam cihleh mihing te hita leh ganhing te hita leh akidal theihna zatui (vaccine) om nailo hi.\nKoi cibang in kilawh thei hiam? (Mode of transmission)\nEbola natna avei ganhing te pumpi tungpan hong luang khia sisan, tui le asung kua te tungpan kilawh thei hi. Africa ah ahileh gam sung aa om ebolavirus natna avei zawngte, baakte tawh akisawh mite aci uh na in asizong om hi cih thu kiza hi. Tua pan kipan ebolavirus pen mihing te tung ah mihing pan mihing tung ah hong kilawh hi. Ebolavirus avei cina te ii pumpi tung pan aluangkhia tui tawh kisuk khakna pan kilawh thei hi. Tua tuite tawh akisawh kha vante tungpan zong indirect in kilawh thei hi.\nHih natna pan hong cidam kik pasal te ahileh amau ii cii(sperm) sungpan acidam zawh ni 7 sung nangawng in midang te lawh thei lai hi. Ebola virus natna vei aa aki um mawh mi le aki kipsak khin (comfirm) cina te akhoi siavuan siamah te in natna lawhna thuak phadeuh uh hi. Adiakdiak in infection control precaution akici natna kidalna lam athanem cidamna lam nasem te tung ah kilawh pen hi.\nNatna veite koi ci kitheih ding (Signs and symptoms)\nEboalvirus natna pen akhaupai cisa natna (acute viral illness) nam hi in thakhat thuin acisa kah in thazawm ding, aci asa golh ding, alutang na in agawl na ding hi. Tua pan lua ding aa asung zong hong pai ding hi. Aci tung ah asa siehseih suak ding hi. Akaal le asin in na hoihtak semthei nawnlo in pawlkhat te ahileh apumpi pualam le asunglam ah siluang thei hi. Laboratory pan theihna ah sikaang (white blood) te kiam ding aa platelet account kiam ding hi. Liver enzyme te hong khang ding hi. Mihing te tung ahileh asisan sung le mihing sung pan apai khiat tui sung ah virus aom laisiah kilawh thei hi. Acinat nipan akila khia cii (sperm) sung pan ni 61 asawt khit ciang Ebolavirus te paikhia pan hi. Lungno khawi hun (incubation period) pen ni 2 pan ni 21 sawt hi.\nHih natna avei te ki koici thei ding hiam? (Diagnosis)\nAdang natna ahi vasa natna (malaria), gilsan, le adang gilsung lam natna, khuak bawk natna (encephalitis), sin natna (hepatitis) le viral haemorrhagic fever te himaw hilo cih kipsakna neih masak kul hi.\nAnuai aa natna zonkhiatna (investigation) te tungtawn in ebolavirus natna himaw hilo cih natna minpiakna (diagnosed) kibawl thie hi.\n1. Antibody –capture enzyme-linked immunosorbent assay (ELISA)\n2. Antigen detection test\n3. Serum neutralization test\n4. Reverse transcriptase polymerase chain reaction (RT – PCR) assay\n5. Electron microscopy\n6. Virus isolation by cell culture\nCina te tung pan akila khia tui, sisan, khaksawh te le laboratory vante pan kilawh baih mahmah ahihman in kician tak le kidawm takin natna zonna bawl ding kisam hi.\nBang ci kibawl ding? (Treatment)\nKibawl nading zatui (vaccine) phalna ngah omnai lo hi. Adang vaccine tawh akisin sam hang hih natna lian tawh kisin nailo hi. Hih natna avei cina khat azawn luat aa leh hoihtak thukin in khoi ding thupi pen hi. Cina te pen apumpi tung ah tui dat bei pahpah ding hi. Tua ahihman in datsa tui dawn ding akisap mahbangin athagui sungpan zong electrolyetes te thun ding kisam hi. Adang kibawl danding om nailo hi. Zatui thak akizong tawm pan ahi hi.\nBangci kidal ding hiam? (Prevention)\nGanhingte aading zatui (vaccine) omlo hi. Vokte, zawngte omna munte siangtho sak in le lungno thahza ahi (sodium hypochloried or other detergents) te zong virus te agamtat (activate) theih lohna dingin dalna in kizang thei hi. Azenzen in natna kizeel (outbreak) khin in aki upmawh nak leh amasa pe cina (mihing ahk ganhing) peuhpeuh tuam koih (isolation) ding kisam hi. Natna avei ganhing te that in limtak lei ah phum ahk haltum ding kisam hi. Adiakdiak in ganhing pan mihing kilawhna khiap zawh ding kisam hi. Tua natna pianna kiimlepaam paitheihlohna mun (prohibited area) ci in ciapteh ding kisam hi.\nHih natna vei aa asi ganhing te inn ah ciahpih in asane cihte sep kilkel lohding hi. Tau ganhingte vun tawh akibawl savun puante zong silh loh ding kisam hi. Virus outbreak ci in lungno kizeel cih akitangko nak leh maituam (mask) te, kidalna puante (protective clothing) te le khuttuam (glove ) te bulhsa in cina te kidawm tak khoi ding kisam hi.\nLailet – Peter Suumpi\nPosted by Peter Suumpi\n(Zomi sung ah Journal kihawm thupi pen ahi Zingsol (www.zongsol.com) tanu te hong khakna tungtawn in kong suahsak ahihi. Amau tung ah lungdam mahmah hangh.)\nCidamna Random Posts\nItem Reviewed: Leitungbup hong linglawng sak Ebola Lungno/Natna thu. Description: Rating: 5 Reviewed By: Cinpu Zomi